IBAIAk eta Europa Creativa Desk MEDIA Euskadik berriz ere lankidetzan jardungo dute Lau Haizetara Foroaren esparruan - ibaia\n10 abuztua, 2017 ibaia\nAurten ere, aurreko edizioen arrakastaren ondoren, IBAIAk (Ikus-Entzunezkoen Euskal Ekoizle Burujabeen Elkartea) eta Europa Creativa Desk MEDIA Euskadik berriz ere elkarlanean jardungo dute Lau Haizetara Dokumentalen Koprodukzio Foroan jardunaldi bat antolatzeko. Foro horren hamahirugarren edizioa egingo da irailaren 26tik 28ra.\nOve Rishøj Jensen (Film Consultant of the European Documentary Network), dokumentalari lotutako arloen gainean dituen jakintza eta ibilbidearengatik profesional ospetsua izango da beste urte batez Donostiako Kursaal jauregian irailaren 28ko arratsaldean egingo den jardunaldia gidatuko duena.\nTeknologia berriek, bitartekoak egiteko eta erabiltzeko moduak eta horien bilakaera azkarrak dokumental-sortzaileei erronkak planteatzen dizkiete. Horregatik, laurogeita hamar minutuz, Ove Rishøj Jensenek dokumental interaktiboen eta online eta VR dokumentalen esparruan izan diren azken gertakariak hurbiletik aztertuko ditu.\nBesteak beste, honako gai hauek landuko dira: estrategia narratiboak, erabiltzaileak sortutako edukia, errealitate birtualeko istorioak eta datuetan oinarritutako dokumentalak. Gainera, kontakizun modu horietarako funtsezko kontsiderazioak nabarmentzen dituzten baliabideen laguntzarekin egindako dokumental batzuen adibideak erakutsiko dira.\nEkimen horrekin, bi erakundeek industria zinematografikoari lagundu nahi diote, proiektu berriak garatzeko eta indartzeko mesedegarriak izango diren tresnak eskainiz.\nJarduera horretan parte hartu nahi baduzu edo proiektuen aurkezpenera publiko gisa bertaratu nahi baduzu eta ikus-entzunezkoen eta zinematografiaren sektoreko profesional ospetsuak ezagutu nahi badituzu, oraindik garaiz zabiltza.\nKontsultatu baldintzak HEMEN\n← Kalitateak eta dibertsitateak markatu dute Lau Haizetara Dokumentalen Koprodukzio Foroaren XIII. edizioaren proiektu-hautaketa\nLau Haizetara Foroak bere 2017ko katalogoan egongo diren amaitutako proiektu berriak iragarri ditu →


Getxon bere buruaz beste egindako nerabeak 'bullying'-a salatu zuen | Gizartea | Berria\nUriarte sailburuak azaldu du eskola jazarpenari buruzko protokoloa martxan jarri zutela, nahiz eta ez zuten "frogarik" sumatu. Beste ikastetxe batean ari zen.\nGalea lurmuturraren ingurua. Han agertu zen gaztetxoa hilik, astelehenean. Luis Jauregialtzo/Foku\nMutiko bat hilda aurkitu zuten astelehen goizean Galea lurmuturraren inguruan, Getxon (Bizkaia). Bezperatik ari ziren haren bila, falta zela salatu baitzuen familiak. Uste dute bere buruaz beste egin zuela Galeako haitzartean. Ertzaintzak zabalik du ikerketa. Besteak beste, aztertzen ari da eskolan izandako arazoek eragin ote zuen gazteak bere buruaz beste egitea. 13 urte zeuzkan.\nEusko Jaurlaritzako Hezkuntza Sailak izana zuen gaztetxoaren berri orain baino lehen. Bullying-a jasaten ari zelakoan, salaketa bat jaso zuen. Hala baieztatu du Cristina Uriarte Hezkuntza sailburuak. Garai hartan, Erandion (Bizkaia) ari zen gaztea ikasten, Jado ikastetxean. Hain justu, eskola horrek ohar bat kaleratu zuen atzo, "dolumina" adierazteko. Hala ere, gertatutakoari buruzko argibiderik ez zuen eman ikastetxeak.\nUriarte sailburuak agerraldia egin du —gaitasun handiko ikasleei kasu egiteko plana aurkeztu du—, eta nerabearen suizidioaz galdetu diote. Xehetasun handirik ez du eman nahi izan, nabarmenduz ikerketa martxan dagoela eta adingabe bat dagoela tartean, argitu du, baietz, jazarpenagatik salaketa bat jaso zutela. "Printzipioz, bazirudien ez zegoela jazarpenaren frogarik, baina, hala ere, martxan jarri zen protokoloa. Esku hartu zen".\nIkastetxez aldatu egin zuten gaztetxoa. "Familiak eta ikastetxeak adierazi dutenez, ez zeukan inolako arazorik" nabarmendu du Uriartek. "Izatez, nota onak ateratzen ari zen".


BeratiK: otsaila 2014\nBARDOAK BERAKO KAXERNA GAZTETXEAN\nOstiral honetan, otsailak 14, Bardoak Nafarroako Taldekako Bertso Ekimenaren Berako saioa izanen da Kaxerna Gaztetxean. Merenduaren ondotik bi taldeen arteko norgehiagokaz gozatzeko aukera izanen da; etxean kantatuko duten Bordboiak (Julen Zelaieta, Patxi Castillo, Aitor Elexpuru, Jokin Pinatxo) eta Iruñatik etorriko diren Bertze maldikoak (Ainhoa Aranburu, Aimar Karrika, Oscar Sanz de Acedo) izanen dire entzungai eta ikusgai.\n2012an Berako taldearen agurra Kaxernan\nEgilea: Unknown ordua: 10:08 1 iruzkin:\nJULIO CARO BAROJAREN MENDEURRENA OSPATZEKO LAN TALDEA\n2014.eko azaroaren 13an ehun urte beteko dira Julio Caro Baroja jaio zenetik. Mendeurrena ospatzeko asmoz lan talde bat sortzeko bidean daude Beran. Lehendabiziko deialdi irekia datorren astelehenean izanen da, otsailak 17 (arratsaldeko 19tan Beralandetan).\nMuseo etnografikoaren webgunea.\nBere bizitzari buruzko datu batzuk.\nJAVIER MUGURUZAREN KONTZERTUA KULTUR ETXEAN\nLehendabiziko aldia ez bada ere, asteburu honetan kontzertua eskainiko du Javier Muguruzak Berako Kultur Etxean. Larunbatean izanen da, otsailak 15, Berako Kultur Etxean eta 22:00etatik antzinera. Sarrera 7€ren truke izanen da eta, Berako Kultur Batzordeak antolatzen badu ere, Nafarroako Antzoki Sareak ere laguntzen duen ekitaldia izanen da.\nZARRALUKIREKIN BILERA IZAN DUTE GAUR GOIZEAN ESKUALDEKO HAUTETSIEK\nN-121-A errepideari buruz solasteko asmoz Eskualdeko hainbat hautetsi (Baztan-Malerreka-Bortziriak) jaso ditu Zarraluki sailburuak Nafarroako Gobernuaren Sustapen Saileko Iruñeako egoitzan, hautetsiek duela hiru hilabete baino gehiago eskatu zuten bilera batean. Bertan Sustapen kontseilariak hainbat konponbide eskaini ditu, hala nola 62. eta 64. kilometroen arteko zorua moldatzearena (Zalaingo tartea), baina hautetsien ustez arazoari "konponbide integral" bat eman behar zaio, eta adierazi dute "errepide honek lehentasunezkoa" izan beharko lukeela bertan ematen diren "istripu eta gertakarien kopurua garrantzitsua delako". Hautetsiak "Nafarroako Gobernutik gastatzen ari den diruak gure eskualdea baztertua uzten duenaren sentsazioarekin" gelditu direla aitortu dute komunikabideen aurrean.\nIkusi Noticias de Navarra eta Diario de Navarrak berriari emandako estaldura.\nEgilea: Unknown ordua: 16:43 iruzkinik ez:\nHURRENGO ASTEETAKO EKITALDIAK BERAKO KULTUR BATZORDEAREN LAGUNTZAREKIN\nBerako Kultur Batzordeak antolatu edo laguntzen dituen ekitaldiak biltzen dituen kartela argitaratua dago jada. Berako Agenda web orrian aurkitu dezakezue informazio gehiago.\nOtsaila eta martxoan zehar Beran izango diren ekitaldietako batzuk\nZARRALUKIREKIN BILERA IZAN DUTE GAUR GOIZEAN ESKUA...\nHURRENGO ASTEETAKO EKITALDIAK BERAKO KULTUR BATZOR...


Ainhonainho (@AinhoaNar@mastodon.eus) - Mastodon.eus\nMusika, irrati kontuak, feminismuak eta bestelako saltsetako berrixak ekarriko dittut inguru honetara.\n39 Jarraitzen 34 jarraitzaile\n2020(e)ko Ira 09, 10:21\nIrratsaio gomendiorik egin behar badot, azkenaldian entzun doten onena:\nAinhonainho (r)en bultzada\n2020(e)ko Mar 30, 09:50\n"Victory Garden": krisiari aurre egiteko, lorategiak baratze bihurtu https://www.argia.eus/albistea/victory-garden-krisiari-aurre-egiteko-lorategiak-baratze-bihurtu\n2020(e)ko Mar 24, 10:05\nNere inguruan jendeak podcastak spotifyetik entzuten ditu. Benetan, pena da ez aprobetxatzea irrati libreen bilduma eta harrikada guztiak. Ez galdu denbora spotifyen, sartu arrosasarea.eus-en eta deskargatu nahi beste. Irratsaio honen tankerako musika aukeraketa fina galduko duzue, zuek ikusi, alaporai!\n2020(e)ko Mar 24, 08:20\nNext Music Station: Maroko https://www.argia.eus/multimedia/dokumentalak/next-music-station-maroko\n2020(e)ko Mar 22, 10:50\nDavid Fernandez: "Pascalen dilema globala" https://www.argia.eus/albistea/david-fernandez-pascalen-dilema-globala\n2020(e)ko Mar 12, 16:35\nDatozen egun eta asteetan denok beharko ditugunez, gure kooperatiban erabili eta ezagutzen ditugun telelana egiteko eta antolaketa komunitariorako #tresnak zabalduko ditugu.\nBideo-bilerak egiteko Jitsi erabili daiteke: https://jitsi.org/\n2020(e)ko Mar 12, 19:48\n2020(e)ko Mar 04, 11:50\nHuerta de Peralta: "Elkarlan batean helburu komunak, konfiantza eta bakoitzaren erritmoak zaindu behar dira" https://www.argia.eus/multimedia/elkarrizketak/elkarlan-batean-helburu-komunak-konfiantza-eta-bakoitzaren-erritmoak-zaindu-behar-dira\n2020(e)ko Ots 28, 08:53\n#BILTOKIA herri mugimuenduen tresna kutxa aurkeztu genuen atzo Gasteizen, eskerrik asko hurbildu zinatenoi!\nOrain garrantzitsuena: sartu, kuxkuxeatu, zabaldu eta hornitzen jarraitu!\n2020(e)ko Ots 25, 10:06\nPastazaleok irakurri beharreko elkarrizketa, mmmm....🍜\n2020(e)ko Ots 12, 12:50\nGaualdi hau ostiral honetan da. Jai batzun kontra eitten dogun moduan gauza berrixak be asmatu bihar...\nObjetivo Birmania, Paquita la del barrio, Carol Konka, Kate Millet, Annie Sprinkle eta Urkiolako meteoritoko neskazaharrak be etorriko die.\n2020(e)ko Ots 10, 09:39\nAtzo Ahoztar Zelaietaren "Narco-oasis vasco" liburuaren aurkezpenean izan ginen Bergarako kartzela zaharrean. Liburua ez dut irakurri, baina jende asko bildu ginen eta solasaldi oso interesantea sortu zen. Apostu etxeak, JEL, drogak, zaldibar, kirol-negozioa.... zein gertu eta zein urrun guztia.\n2020(e)ko Ots 04, 09:20\n'Biltokia' herri mugimenduen tresna kutxa aurkeztuko du Joxemi Zumalabe Fundazioak https://www.argia.eus/plaza/joxemi-zumalabe-fundazioa/biltokia-herri-mugimenduen-tresna-kutxa\n2020(e)ko Urt 30, 21:19\nAurreikuspenetatik kanpo nituen hainbat gauza interesgarri gaurko grebaren inguruan:\n-Herri mugimendu eta sindikatuen arteko elkarlan eta eztabaida interesgarriak\n-Deszentralizazioa eta hiriburuez kanpoko begiraden lanketa\n-Pozteko moduko keinuak herriko komertzio txiki eta merkatarien aldetik.\nAurrera begira zerbait polita aterako da hemendik, seguru nago.\n2020(e)ko Urt 28, 15:14\nGrebaren beroketa musikala ein giñuan! Entzun saiua eta harrapau zerrenda!\n2020(e)ko Urt 21, 19:26\nEi, ezagutzen duzue feminismo andaluziarraren atari hau?\nAtaria eta sare sozialetako perfila, komunikatiboki eta bestela ere perla bat direla uste dut.\n2020(e)ko Urt 17, 11:44\nGai oso potentea zapatena, aizue. Askotan pentsatu izan dut, gure belaunaldi bueltako jendeak ez duela zapatariarengana joateko ohiturarik, lotsagatik edo. Duela gutxi, lagun bati esan nion zapatariarengana nindoala zapatak horman edo orkoian jartzera. Ez zekien zer zen, eta Señora bat nintzela esan zidan.\n2020(e)ko Urt 16, 15:42\nZe artista interesgarrixak azkenaldixan Galizia eta Asturias aldian.\nMounqup, Rodrigo Cuevas, Baiuca, Aliboria...\nTa zenbat gauzetan ados pertsona honekin, lof:\n2020(e)ko Urt 16, 10:48\nAspaldi goguakin eta azkenian eman dogu saltua Mastodonte txiki honetara.\nEa zelan moldatzen gan sare berri hontan! Gustokuak gozatu eta bestiak aguantau ;-)


Publicado por kalakari en 1:49 No hay comentarios:\nOraingo asteko klase praktikoetan aurkezpenen momentua izan da, klase guztiari hiruhilabetean zehar egindakoa aurkeztea tokatzen zen eta orokorrean oso ondo egon dira guztiak, azalpenez gain guk egiteko ariketa praktikoak egon dira, alderantziz planteatutako aurkezpenak...\nGehien gustatu zaidana teknografiak izan dira, klaseko batzuek gai hori jorratu dute eta oso gustuko izan dut akabuko emaitza bideo oso politak egin dituzte eta danok egin beharko genuke bat. Hemen uzten dizuet adibIderen bat: TEKNOGRAFIAK\nGuk gure gaiaren aurkezpena egin dugu, praktika eta baliabide onak eta nire aburuz oso lan polita gelditu da amaieran, hainbat baliabide desberdinei buruz ikasi dut eta klasekideak parte hartu dezaten egin dugu, beraz, oso pozik nago lortutakoarekin. HEZITEKNIA. Hau da guk sortutako sites-a eta begiradatxo bat bota nahi izanez gero hemen uzten dizuet URL-a. Ene aburuz oso lagungarria da eskolan IKT-ak erabiltzen hasiko den batentzako izan ere, baliabide askoreen inguruko azalpenak ditu, nola erabiltzen diren, zertarako diren, zer diren eta abar.\nHorrez gain, eztabaida bat sortu da klasean, email bat badela eta ez dela, beraz, horrek zapore mingotsa utzi dit.\nPublicado por kalakari en 15:06 No hay comentarios:\nEtiquetas: argazkiak, aurkezpenak, Baliabide didaktikoak, Baliabide onak, BerrikuntzaK, Heziteknia, Hezkuntza, klase praktikoak, Porfolioa, Praktika onak, sites, teknografia\nOso interesgarria iruditu zaidan blogei bukaera emateko era azaldu du gaur irakasleak: teoria klaseetan sortu diren ustekabeen inguruko hausnarketa. Izan ere, hainbat desadostasun eta arazo sortu izan dira hiruhilabetean zehar eta denaz pentsatzea ondo datorkigu danori. Hasieran nahiko galduta aurkitzen genuen guru burua eta ni behintzat aurkitu naiz. Baina ez dakidana oso ondo da zergatik jendea ez datorren klasera, batez ere azken aste hauetan, beraz, horren gogoeta egitea oso interesgarria eta aberasgarria izango da guretzat eta baita irakaslearentzat ere.\nHorrez gain, dokumentatzaileen aurkezpenak ikusi ditugu, oso interesgarria izan da haiek egindako lana. Danok egindakoa aurkezpen baten batu dute eta horren azalpena eman digute. Uste dut danon lana ezinbestekoa izan dela irakasgai hau aurrera ateratzeko, kate bat izan da, nik hau egiten dut baina geroago zuei transmitituko dizuet zuk ikasi dezazuen eta alderantziz. Beraz, danok egin dugu esfortsua eta hori baloratzeko da.\nHemen uzten dizkizuet dokumentatzaileen sitesak begirada bat bota diezaiezuen, oso interegarriak dira, guztion lana laburbiltzen baitute.\nPublicado por kalakari en 4:47 No hay comentarios:\nEtiquetas: argazkiak, aurkezpenak, Baliabide onak, Heziteknia, Hezkuntza, IKT, klase teorikoak, Porfolioa, Praktika onak, sites\nOraingo astea modulu astea izan da, beraz ez dugu IKTko eskolarik jaso. Modulu laneko bideoa sortzeari eta antolatzeari ekin diogu. Gero eta hurbilago ikusten dugu lanaren bukaera eta oso harro sentitzen gara egindakoaz!!\nGatibu- Bizitzen badakit\nPublicado por kalakari en 4:46 No hay comentarios:\nEtiquetas: argazkiak, modulu astea, modulu lana, musika, Porfolioa\nJarraian ikusten duzuen bideoan, irakaskuntzan beharrezkoak diren estrategiak azaltzen dira. Erraz uleretzen da bideoak transmititzen duen eta ene aburuz oso interesgarria da! Disfrutatu!!\nPublicado por kalakari en 0:36 No hay comentarios:\nEtiquetas: Baliabide didaktikoak, bideo interesgarriak, Hezkuntza, IKT, kritika, Praktika onak\nKLASE PRAKTIKOA (zazpigarren astea)\nOraingo astea nahiko arraroa da, praktika saio bat baino ez dugulako. Izan ere, bihar, laugarren mailakoek graduazioa dute eta horregatik unibertsitatea hamaiketarako itxi egingo da eta IKTko praktika gabe geldituko gara, hala ere, hurrengo astean errekuperatu behar izango dugu.\nHau guztia kontuan harturik, gaurko klasea topera aprobetxatu dugu, sites-arekin lanean jarraitu dugu, gero eta hobeto dago, izan ere, bi aste barru horren aurkezpena baitugu. Scoop it-a ere eguneratu dugu, bideo interesgarriak topatu ditugu. Blogarekin ere lanean ibili naiz, linkak nola sartu edo ez sartu eta azkenean lortu dut! Oso pozik nago egindako lanarekin eta nik npertsonalki mundu honetatik jaso ditudan ezagutzak eta aurrerapenak direla eta.\nBermatu, lotu, bilatu, aurki ezazu!\nPublicado por kalakari en 3:23 No hay comentarios:\nEtiquetas: argazkiak, Baliabide onak, Heziteknia, klase praktikoak, musika, Porfolioa, Praktika onak, Scoop it, sites\nKLASE TEORIKOA (zazpigarren astea)\nGaurko klase teorikoko aurkezpenak oso interesgarriak iruditu zaizkit, batez ere, Eskola 2.0 ri erreferentzia egiten ziotelako. Horrez gain, aurkezpena egiteko, Pount on programa erabili dute eta horrek oraindik interesgarriagoak egin dituzte aurkezpenak. Oso baliabide interesgarria iruditu zait klasearen aurrean haien gaia aurkezteko eta nire barnean jakin mina sortu dit. Halaere, kontrako zerbait aipatzekotan, ez dio bat-batekotasunari lekurik uzten.\nAurkezpenei bukaera ematera gindoazenean, azkenengo taldeak galdera bat proposatu du, debatea sortzeko asmoz. Galdera bat proposatu dute bi irudiren bitartez:\nGure ustez zein da hobeagoa?\nNire aburuz, ez da hobea ez txarragoa bata edo bestea. Biak dira aberasgarriak umeentzako baina kantitate jakin baten, ez da zertan muturrera eraman behar. Esan dudan bezala, ez da bata edo bestea, baizik eta, biak baina umeen motibazioa bilatuz, haien onerako izango delako.\nPublicado por kalakari en 0:57 No hay comentarios:\nEtiquetas: argazkiak, aurkezpenak, Baliabide didaktikoak, debatea, klase teorikoak, Porfolioa


GOMENDIOAK, JARRAIBIDEAK EDO ARAUAK | Bizkaiko dantzari eguna\nInicio› Blogs› blog de BDE› GOMENDIOAK, JARRAIBIDEAK EDO ARAUAK\nHaur taldeek derrigorrez dantzatu behar dute: Agintariena, Zortzinangoa, Ezpata Joku Txikia, Banangoa, Binangoa, eta Txotxongiloa. (Mesedez launangoa dantzatu ere). Makil dantza ez badakizkite, beraien lekuan geldi geratu beharko dute dantza horiek dantzatzen diren bitartean. Gogoratu dantzari kopurua 8koa izan behar dela, hau da, ezinezkoa da dantzariak ibiltea aldaketak egiten euren artean, txandaka dantzatzen dantzak, etb.\nJanzkera Gipuzkoako dantzetarako erabiltzen den berdina izango da.\nAmaitzerakoan, Gipuzkoako dantzak egingo dituzten taldeak sartuko dira bakoitzari dagokion lekura (edo koadranteko koadrora).\nGipuzkoako dantzak dantzatuko ez dituzten taldeak zelaitik aterako dira.\nGipuzkoa eta Ibarzabalgo dantzak amaitzean, zelaitik aterako dira denak.\nGIPUZKOAKO DANTZAK (Agurra, Zinta Dantza)\nDerrigorrezkoa da bloke osoa dantzatzea.\nDANTZARI TXIKIAK-ERTAINAK (Txulalai, Zapatain, Eta Baztango Esku Dantza)\nJanzkera librea izango da, beti ere plaza edo erromeria dantzei egokitutakoa izanik.\nELTZIEGOKO DANTZAK (La Danza, Arbol, Jota)\nTalde bakoitza bere koadranteko lekura joango da ibiltzen, eta ateratzerakoan berdin.\nDantzetan katximorroaren pertsonaia derrigorrezkoa da. Aurreko urtetan Katximorroaren presentziak arazoak sortu dituenez, lurralde bakoitzak bere gunean apuntatu nahi duten taldeek pertsonai hau eramango dutela zainduko du.\nEramaileek mahoizko arropa urdina eta espartin beltzak jantziko dituzte. Ezinbestekoa da kaixa gainean dantzatzen duen dantzariak, eramatea: alkandora, fraka eta galtzerdi zuriak, zapia eta gerriko gorria, frak, txistera eta banderina.\nKaixak ekitaldia hasi baino lehen publikoaren aurreko tribunan utziko dira.\nEltziegoko dantzak egiten ari diren bitartean, Kaixarrankako taldeak prestatuko dira.\nEltziegoko dantzariak ateratzen ari diren bitartean, KAIXARRANKA sartzen hasiko da.\nGORULARIAK (Domingilo eta Arku Dantza)\nTxaleko gorria izan behar da mutilentzat dantza honetan.\nDANTZARI-TXIKI ERTAINAK (Marianak, Grabo eta Larraburu)\n***”ERTAINAK-TXIKIAK” IZENEKO MULTZOETAN EZ DA DANTZATUKO NAGUSIEN TALDERIK.\nBeste multzoetan, aurreko urteetan bezela, ez dago adinen araberako talderik. Egokiro dantzatzen duen orok dantza dezakete edozein dantza, adina kontutan hartu gabe.\nApuntatzeko multzo bakoitzeko dantza guztiak egin beharko dira. Ezin da apuntatu multzo baten bakarrik osatzen duen dantzetatik gutxi batzuk egiteko, multzoa osorik dantzatu behar da. Salbuespen bakarra Txikiak izango dira Dantzari Dantzan.


Ospitaleratu egin dute Iñaki Bilbao preso politikoa, gose eta komunikazio grebaren hogeigarren egunean\nAtzo iluntzean ospitaleratu zuten Puerto Realen, Espainiako Auzitegi Nazionalaren aginduz. AAEAMek azaldu duenez, "bizirik mantentzeko egin behar den guztia egin dadin" ere eskatu du auzitegiak.\nHemeretzigarren eguna egingo du gose eta komunikazio greban Iñaki Bilbao preso politikoak\nAurreko larunbatean Bizkaia mailako mobilizazioa izan zen Bilbon, 'Txikito' preso politikoak abiatutako greba mugagabearen hamazazpigarren egunean.\nIñaki Bilbao preso politikoak hamabosgarren eguna du gose eta komunikazio greban\nAmnistiaren Aldeko eta Errepresioaren Aurkako Mugimenduak herrialde mailako manifestazioa deitu du datorren larunbaterako.\nHamabigarren eguna du gaur gose eta komunikazio greban Iñaki Bilbao preso politikoak\nIrailaren 10ean hasitako baraualdiarekin eta komunikazio-bideen etetearekin jarraitzen du Iñaki Bilbaok, "Euskal Herria independente, sozialista, batua eta euskalduna" aldarrikatzeko.\nIñaki Bilbaok bosgarren eguna du gose eta komunikazio greba mugagabean\nIrailaren 10ean ekin zion baraualdiari, 00:00etan. Gainera, komunikazio-bideak etetea ere erabaki zuen. 36 urtetik gora egin ditu preso.\nAmnistiaren aldeko manifestazioa izan da gaur Donostian\nBerriki eraildako Igor Gonzalez izan dute gogoan, baita Patxi Ruizek aurten egindako borrokaldia ere. Horretaz gain, elkartasuna adierazi diote Iñaki Bilbao 'Txikito' preso politikoari, eta dei egin dute harekin elkartasunez deitutako mobilizazioetan parte hartzera. Lau egun daramatza gose eta komunikazio greban Bilbaok.\n2020ko irailaren 9a\nGose greba mugagabea hasi du Iñaki Bilbao preso politikoak\nAmnistiaren Aldeko eta Errepresioaren Aurkako Mugimenduari jakinarazi dio, gose greban jartzeaz gain, Puerto III espetxeko ziegatik ez ateratzea erabaki duela, "Euskal Herria independente, sozialista, batua eta euskalduna" aldarrikatzeko.\n24 orduko baraualdia egin dute Patxi Ruiz, Jon Kepa Preciado eta Mikel San Sebastian preso politikoek, Igor Gonzalezen erailketa salatzeko\nOstiralean eman zuten Igor Gonzalez preso politikoaren hilketaren berri, eta espetxeetan ere izan dira salaketak: 24 orduz baraualdia egin dute Patxi Ruizek, Mikel San Sebastianek eta Jon Kepa Preciadok.


Suak - Deia\njuanra madariaga 09.02.2020 | 07:23\nEGUN berezia izaten zen, eta gaua are bereziagoa. Asteetan ibiltzen ginen auzoko neska-mutilok egun horretako sute handian erre beharreko materialaren bila. Inguruko mendietara ere joaten ginen, eroritako zuhaitz zaharrak auzoraino ekar-tzeko, neke handiak harturik. Arrandegian egurrezko kaxa usain txarreko haiek eskuratzen genituen, dozenaka; fruta kutxak etxe azpiko denda txikiko jabeek emanikoak ere, eta etxez etxe joaten ginen eskean, paper eta egunkari zaharren bila, bai eta inoiz irakur-tzen ez diren liburu mardul haien bila ere (baten bat sugarretatik salbatzen nuen, gero etxean irakur-tzeko).\nHori guztia metatu, geruzaz geruza jarri, eta San Joaneko gau mitikoaren zain gelditzen ginen, guardia txandak eginez, alboko auzuneetako arerioek gure egurrak lapur ez ziezazkiguten. Hantxe biltzen ginen guztiok, geurea baitzen sutegia.\nSan Joan gaua heldu eta eztabaidak hasten ziren: zein ordutan piztu, nork piztuko zuen, eta zenbat denbora iraungo zuen sutzarrak. Gau itzela izaten zen. Periferiako suteak ikustatzera joaten ginen, "bai zera, gurea handiago da?, zein gaizki metatu duten, ezta?", eta horrelakoak baieztatu ahal izateko, harroaren harroaz. Eta erregaiari sua eman ostean, hantxe gelditzen ginen, mutu, suaren dantza hipnotikoari so, harik eta dena errauts bilakatzen zen arte. Orduan txorizo puskak, edota patatak erretzen genituen afari gisan.\nGau hartan, etxera joateko baimena luzatzen zen, eta ordu txikietan bueltatzen ginen etxera, ke sunda arropa guztietatik kendu ezinik, pozarren.\nGaur egun, ez du inork geure erreleboa hartu. Ez da auzunean inolako suterik pizten. Halarik ere, tradizioak gaurkotzeko eta berritzeko ahalegina egiten da, eta hiriko parke handi batean sute handia isiotu egiten da, eta dantzak eta kantak izaten dira. Su artifizialak ere ikus daitezke, eta erromeriaren antzeko zerbait eratzen da. San Joan festak gure auzoetan eta herrietan mantendu egiten dira, eta udaberriari agur esan eta uda ailegatu dela ospatzen dugu. Suaren bidez, iraganean agitu diren gaitz guztiak, su-pindarretan erretzen dira.\nOroimenak, haatik, suaren kontrakoak dira.


Umetan egindako lanak - Ahotsak.eus\nUmetan egindako lanak
12 urterekin berak egiten zuen ogia baserri batean. Beste baserri batean, trukean alpargata pare bat ematen zioten. Behi asko zeuden han, eta bi morroi gehiago, eta gerora neskameak. Lan asko egin zuen han.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRS-009-007 kodeko bideoa nahi duzula aipatzea: ahotsak@ahotsak.eus\n12 urterekin berak egiten zuen ogia baserri batean. Beste baserri batean, trukean alpargata pare bat ematen zioten. Behi asko zeuden han, eta bi morroi gehiago, eta gerora neskameak. Lan asko egin zuen han.\nGaia(k): Familia eta harremanak » Lagunartea eta familia » Umetako lanak , Baserria » Baserriko lanak » Baserriari lotutako lanbideak , Politika » Gerraostea eta Francoren diktadura » Ekonomia gerraostean\n- Urtek ez zazkit goatzen, baiño beste etxe batera joan, ta ez dakit hamabi urte edo zenbat izango nittun nik, ogie nik itten nun hara joanda: etxen erre, han labea bazuen, ogie etxen neronek ogie egin, erre ta jateko ta… Holako komeria asko buff! Gero hemen beste baserri batera ya hoi pixko bat geroxeo, baiño gazteik, oso gazteik. Hor alpargata pare bat ematen baldin bazizuen noizbaiten hausten zirenen janzteko, besteik gabe, baiño etxe hortan beatzi behi zien e! Beatzi behi ta zezena ezta? Ta beste… Hor morroiak zien ordun, bi morroi euki zittuen bizkaitarrak… Alfonso ta Boni ziela uste det, ta ni haiekin baten eoundu nintzen, ta haik alde in zuen, geo ni bakarrik, ta neskame bat hartu zuen, ez dakit ordurako hor zan eo ta zenbat lan eitten gendun neska, oaindik bizi da neska, Serafina. Neska gaixo horrek eta biok hamaika lan egin gendun…\nTxerria hil, eta ezkutatu\nErrotak itxita zeudeneko garaia\nMaisua Guardia Zibilarengana ez errekisatzeko eskatuz\nOgi faltan, taloa eta artoa


Kalean aurkitu du aterpe | Bizigiro | Berria\nKalean aurkitu du aterpe\nOlentzero eta Mari Domingi Iruñeko zenbait auzotan ibili dira karrikak alaitzen, koronabirusaren pandemiak erabat baldintzatutako kalejiretan. Maskarak musuan eraman dituzte parte hartzaileek; ibilbidean ez dute geldialdirik egin, eta ez da jatekorik banatu. Gaur beste auzo batzuetan ere ibiliko dira.\nAmaiur Ikastolako Lehen Hezkuntzako 6. mailako ikasleak, Olentzero sorbalda gainean eramaten, atzo, Iruñeko Iturrama auzoan. JAGOBA MANTEROLA / FOKU Tamaina handiagoan ikusi\nOlaia L. Garaialde - Iker Tubia -\n2021eko abenduak 24 - Iruñea\nPandemiak ez du Olentzero konfinatu. Atzo, Iruñeko zenbait auzotan barrena ibili zen, musikariz, dantzariz eta haurrez inguraturik: Arrosadian, Azpilagañan, Buztintxurin, Ermitagañan, Mendebaldean, Iturraman eta Mendillorrin. Gainerako auzoetan gaur izanen dituzte antzeko kalejirak. Iruñeko kabalkada nagusia, aitzitik, ez dute eginen, antolakuntzak bertan behera utzi baitu ekitaldia. Maskara jantzita, baina haurrek aukera izan dute Olentzero eta Mari Domingi agurtzeko.\nIturraman eta Azpilagañan beste urteetan baino kalejira xumeagoa egin zuten. Iturraman joaldunek abiatu zuten kalejira, eta atzetik zituzten Ziripot fanfarrea, Amaiur dantza taldea, trikitilariak eta gaiteroak, Mari Domingi eta Olentzerorekin batera. Teresa Vallesentzat eta haren familiarentzat kalejirara joaten ziren lehenengo urtea zen: «Magia egotea espero dugu». Kalejira hasi baino lehen kaiola batzuetan sartuta izan zituzten oiloak, antzarak eta untxiak, eta haurrak kaiolak jotzen ibili ziren. «Ez astindu untxiak, zorabiatzen baitira», esan zion batek besteari.\nJoaldunen atzetik, asto batek Olentzerori gutunak bidaltzeko postontzia eraman behar izan zuen. Amaiur ikastolako Lehen Hezkuntzako 6. mailako haurrak joan ziren haren atzetik. Haientzat azken urtea denez, egurrezko Olentzero eraman zuten. «Nire ahizpak eraman zuenez, nik eramateak ilusioa egiten dit», esan zuen Nahia Besunartek. Ikasleekin batera, trikitilariak jaia alaitzen ibili ziren. Irune Agirrek urtero jotzen du panderoa: «Kultura berpizteko egiten dugu, batez ere orain, oso zapalduta dagoelako». Horrez gain, txalo eta oihu artean zaldi batek gurdi batetik tira egin behar izan zuen, haur batzuk gainean zituelarik. Amaiur ikastolan hasi zen kalejira, eta Lopez kalean amaitu, bidean geldialdirik egin gabe eta jatekorik banatu gabe.\nAzpilagaña auzoan ohi baino ibilbide txikiagoa egin zuten, eta ez zen gurdirik atera. Joaldunak, musikariak eta dantzariak aritu ziren Olentzero eta Mari Domingirekin batera. Horren aurretik, Oberena dantza taldeko gazteek Olentzero berezia atera zuten sorbalda gainean, dantzarako jantzita eta otarrainxka buruarekin. Maskarak zintzilik zituen panpinak, konfinaturik zeuden taldekideen izenekin.\nAlbeniz ostatuari bisita egin zioten lehenik; Azpilagañako erretiratuei ondoren, eta auzoko familia batek eskainitako askariarekin bukatu zuten kalejira. Geldialdi bakoitzean bertso bana kantatu zuten. Horren ondoren, Azpilagañako ezpata dantza eman zuten.\nKalejira bai, baina kontakturik ez\nCOVID-19aren ondoriozko kutsatzeen gorakada gertatzen ari bada ere, Gasteizko Udalak eutsi egin dio Olentzeroren eta Mari Domingiren kalejirari.\n18:00etan abiatuko dira, gaur, Iparralde gizarte etxetik; Legutioko atea igarota, Frantzia eta Bake kaleetatik igaro, eta Florida eta San Antonio kaleek bat egiten duten bidegurutzean amaituko dute aurtengo Gabonetako kalejira. Ordu eta erdi inguru iraungo du.\nOlentzeroren eta Mari Domingiren kalejira egingo da, baina zenbait neurri hartu dituzte jendea ez pilatzeko eta kutsatzeak saihesteko. Neurri nagusia ibilbidea luzatzea da, uste baitute horrela jendea gehiago sakabanatuko dela, Olentzero eta Mari Domingi ikusteko aukera gehiago izango dituelako. Bi kilometroko ibilbidea izango da. Horrez gain, bertan behera utzi dute gozokien banaketa. Ikusleek ezin izango dute kalejirako parte hartzaileekin kontakturik izan, eta, beraz, horiek aurten ez dute gozokirik banatuko. Nahitaezkoa izango da herritarrek maskara jantzita izatea. Berez, Olentzerok eta Mari Domingik haurrei harrera egin behar zieten, eta agurtu ere egin behar zituzten udaletxetik, baina bi ekitaldiak bertan behera utzi dituzte.\nKalejiran parte hartuko dute Udal Folklore Akademiak, Arabako Dantzarien Biltzarrak, Olabide Ikastolak, Indarra elkarteak eta Kalez kale programakoek.\nIbilbide luzeagoa, distantziak errespetatze aldera\nDonostian ere, Olentzero eta Mari Domingiren kalejiraren aldeko apustua egin du udalak, koronabirusaren kontrako neurri bereziekin baldin bada ere.\nHortaz, ibilbidea luzatu dute, jendea ez pilatzeko: Ijentea kaletik hasi, eta Hernani, Loiola, San Martzial eta Getaria karriketatik igaroko dira, Askatasunaren hiribidera iritsi arte; handik, Idiakez eta Legazpi kaleetara joko dute, eta Bulebarrean bukatuko dute. 18:00etan hasiko da kalejira, eta ordubete iraungo du gutxi gorabehera.\nKalejira abiatu aurretik, baina, segurtasun ohartarazpenak «behin eta berriro» gogoratuko dituzte bozgorailuetatik, Donostiako Udalak adierazi duenez. Neurri horien artean esanguratsuenak maskararen erabilera eta segurtasun distantzia errespetatzea dira.\nAurten haurrak ezin izango dira kalejirako protagonistengana hurbildu; ondorioz, ezin izango dizkiete haien gutunak eman. Horretarako jarri du udalak, hain zuzen ere, Alderdi Ederreko plazako gunea; eremu berezi horretan, umeek gutunak sartzeko gune bat prestatu dute. Hara joaten direnek, esparru horretara sartzeko, ilara egin beharko dute, maskara une oro jantzita, eta hango arduradunek talde desberdinen arteko distantzia kontrolatuko dute. Gel hidroalkoholikoa banatzeko postua ere jarri dute, eremuaren sarreran.\nKalean izan beharrean, Arriaga antzokian\nIkuskizun berezia egingo dute aurten, ohiko kalejiraren ordez. Udalak «musika, dantza,magia eta antzerkia» biltzen dituen Olentzero eta Mari Domingiren saioa antolatu du Arriaga antzokian, gaur. Hiru emanaldi egingo dituzte: 09:30ean, 11:15ean eta 13:00etan. 2.500 lagun sartu ahalko dira emanaldi bakoitzean, eta sarrerak Arriaga antzokiko sarreran daude salgai, bi euroan. Lortutako dirua Norai elkartearentzat izango da: musikaren bidez haurren garapena bultzatzen duen elkarte bat da.\nBilboko Udaleko Lankidetza, Bizikidetza eta Jaietako Saileko zinegotzi Itziar Urtasunen arabera, kalejira ez egitea «albiste atsekabetsua» da, baina azaldu du horren gainetik «osasuna eta erantzukizuna» gailendu behar direla.\nBilboko Udalak hainbat kritika jaso ditu, Olentzeroren eta Mari Domingiren kalejira bertan behera uzteagatik eta COVID-19az kutsatzeko arriskua egonda ekitaldiak leku itxi batean —Arriaga antzokian— antolatzeagatik. Bilboko EH Bilduk, gainera, salatu du udalak baimena ukatu diela auzoetako kalejirei.\nArriaga antzokiko saioak 35 minutu inguru iraungo du. Bertaratzen direnek maskara jantzita izan beharko dute. Arriaga plazan, emanaldi bakoitza hasi aurretik, haurrek Galtzagorrien gunera sartzeko aukera izango dute, Olentzerorentzako eta Mari Domingirentzako gutunak uzteko.\nOlaia L. Garaialde - Iker Tubia


Markaidek bukatutzat eman du krisiaren garai txarrena - Debagoiena - Goiena.eus\nLeire Kortabarria 2015-05-11 17:46\nAgustin Markaide, egubakoitzean Bilbon. (Argazkia: Europa Press).\nKrisiaren aldi txarrena gainditutzat jotzen du Agustin Markaidek, Eroskiko presidenteak. Horixe azaldu du Bilboko Bazkundeak antolatutako ekitaldi baten. Bere esanetan, kontsumoa oneratzen dabil, batez ere krisiak gehien kaltetutako produktuen kontsumoa.\nEkitaldi horretan, La distribución alimentaria hoy día. Una mirada desde Eroski izeneko hitzaldia egin du Markaidek. Europa Press-ek batu du informazioa.\nEroskiko presidenteak esan duenez, urte bukaerarako 100 establezimendu inguru Contigo eredu komertzialera eraldatuta izatea espero du Eroskik, eta horretarako 100 milioi euro baino gehiago inbertituko ditu.\nTaldearen berfinantzaketa prozesua bukatzen dabil eta horrek "gauzak argituko" ditu. Denda-formatu berria zabaltzen dago buru-belarri sartuta Eroski, "ahalik eta jende gehienarengana heltzeko bokazioarekin", Markaideren hitzetan. Sarea berregituratzen dutenean, "etorkizuneko negozietan" zentratuko direla esan du.\nOhiko emaitzak eta merkatu-kuota "nabarmen" hobetu direla esan du Markaidek, baina, bere iritziz, "funtsezkoena" denda-sare berria zabaltzea da. "Inbertsio-erritmo bizia" egiten dabil Eroski, aurreko urteekin konparatuz.\nAgustin Markaidek esan du Eroskik bukatutzat eman dituela krisiaren urte txarrenak, eta gaineratu du "atzean" utzi dituztela "krisiaren berehalako inpaktuei kasu egin behar" zieten etapak. Hala ere, oraindik ez dute bukatu "zor stock-a konpontzen", izan ere, hori ez da "egun batetik bestera" egiten, bere hitzetan. "Motorra aldatu egin da eta emaitzak ematen dituen motorra daukagu, eta horrek ahalbidetuko digu epe ertainean desoreka finantzarioak konpontzen".\nKrisiaz berbetan jarraitu du, eta esan du familien kontsumo-maila "lehen galdutako mailetara" iristen dabilela, batez ere "krisiaren urteetan kontsumoa gehien murriztu zen artikuluetan". Hala, elikagaien kontsumoa "egonkorragoa" denez, "gutxiago oneratzen" ari da, baina etxeko edo norbanakoendako ekipamenduen kontsumoa "nabarmen hazten" dabil orain.\n"Orain denok gaude Euskadin"\nMercadona katea Euskadin sartu izanaz, Markaidek esan du lehiakideak beti ahalegintzen direla "dagoen espazioa hartzen", eta gaineratu du komertzio sektorea "oso dinamikoa" dela, "dendak oso sarri itxi eta irekitzen" direlako. Azpimarratu duenez, orain "denok" daude Euskadin, "falta zen bakarra" gehitu delako eta orain denok "moldatu" beharko direla "lekua topatzeko".\nBere esanetan, badago "prezioarendako espazio bat", baina baita balioarendako. Hala, balio handiko produktua eskaini behar dutela azaldu du Markaidek, baina baita balio txikikoa ere, "prezio ona" duelako, bestela "prezioarengatik mugitzen den bezeroa" ez delako Eroskira joango.


“Inoiz ez dugu zalantzarik egin merkeagoak edo hobeak izatearen artean” - SPRI\n“Inoiz ez dugu zalantzarik egin merkeagoak edo hobeak izatearen artean”\nAlberto Zubeldia, Matriciko zuzendari komertziala.\nMatrici (trokelen fabrikatzailea) automobilgintzari loturiko enpresa bat da, eta bere historiako kontratu handiena (40 milioitik gora eurokoa) sinatu berri du Suediako Volvo multinazionalarekin.\nProiektu hori, euskal kooperatiba honetako arduradunek “gertaera garrantzitsu” bezala kalifikatu dutena, onuragarria izango da enpresaren hornitzaile-katearentzat, horrezaz gain, datozen bi urteotan 40 langile inguru kontratatuko dira Zamudioko instalazioan eta epealdi horretarako lan-karga bermatuko da.\nMatrici 1964an sortu zen, eta 450 langile ditu gaur egun (eskumendeko enpresetakoak kontatuz, 600 langilera iristen da). Talde guztiak 90 milioi euroko fakturazioa du, eta horietatik 65 milioi Zamudioko Parke Teknologikoan dagoen instalazioaren jarduerak sortzen ditu.\nAlberto Zubeldiak, enpresa honetako zuzendari komertzialak, Radio Euskadiko Made in Basque Country programan aztertu ditu akordio estrategiko honen xehetasunak, bai eta kooperatibaren oraina eta etorkizuna ere.\nMerkeagoak edo gero eta hobeak izan aukeratzerako orduan, ez zenuten inongo zalantzarik egin…\nArgi eta garbi zegoen. Merkeak izateko toki asko daude munduan, baina onak izan nahi badugu, benetan onak izan behar dugu, eta hor esparrua murriztu egiten da… Bagenekien zaila izango zela, baina hasieratik genuen argi hori zela bidea, eta orain sinatu berri dugun kontratua da horren froga onena, beraz, gustura gaude eta uste osoa dugu horretan.\nZein alderdi edo baldintza izan zen erabakigarria Volvorentzat zuen zerbitzuak kontratatzeko orduan?\nProiektu horretan dena aldi batez nahi zuten, giltza eskuan erako proiektu bat zen, eta horretarako, bermedun enpresa bat behar zuten eta, gainera, kokapen geografikoari zegokionez oso sakabanatuta ez zegoena. Eta, gure kasuan, uste dut horrek konbentzitu zituela. Guk ez genuen enpresa bat eskaintzen, baizik eta ‘pool’ bat, trokelgintzaren industria-gune Bilbo jarrita. Hasieran, Matrici eta beste herrialde batzuetako ‘partner’-en artean egitea pentsatu genuen, baina azkenik jabetu ginen bezeroak gertutasuna bilatzen zuela; horregatik, Batz eta Dover-ekin (besteak beste, instalazio bat du Urdulizen) hitz egin genuen, eta oso ‘pool’ erakargarria sortu genuen: 60 kilometroko erradioan biltzen dira enpresa guztiak, eta horri esker elkarren ondoan eduki ahal izango ditu Volvok enpresa horien guztien ekipamenduak. Eta uste dut horregatik aukeratu gintuztela, hemengo kalitatea ahaztu gabe jakina.\nZenbat denbora igaro zen Suediako multinazional honekin lehenengo harremanak izaten hasi eta kontratua sinatu arte?\nLehenengo harremanak 2016ko ekainean izan ziren, eta esan daiteke lagunartekoak izan zirela, elkarlanean aritu ginelako sei urte lehenago; urrian jada mahai gainean genuen lehenengo eskaintza, eta urtarrilean negoziazioa gauzatu genuen, erraza izan ez bazen ere…\nOso gogorra izan zen, zeren Matricirentzat alderdi batzuk onartezinak ziren, eta hori zela-eta uneren batean mahaitik altxatu ere egin ginen, baina Volvok malgutasuna erakutsi zuen bere baldintza batzuk aurkeztean, eta dena ondo amaitu zen. Kontuan izan beharra dago arriskua oso handia dela eskari-mota hauetan, alegia, giltza eskuan erako eskarietan, batez ere gurearen gisako kooperatibentzat; horregatik, bezeroen malgutasunak ere horren araberakoa izan behar du, bestela oso zaila izaten da eskari hauek betetzea.\nZer egingo duzue zuek zehatz-mehatz Suediako ‘erraldoi’ honentzat?\nTrokelak hornituko dizkiegu, auto edo kamioi baten kanpoko pieza guztiak (kapota, ateak), eta barruko piezak edo xasisak fabrikatzeko. Kanpotik ikusten ditugun metalezko zati horiek guztiak. Gure kasuan, 500 trokel inguru izango dira proiektu jakin honetarako.\nProiektu honen garrantzia ez da soilik zuen mesederako, inguruak ere etekin handia aterako du…\nHori frogatzeko adibide bat jarriko dizut. Trokelgintzako ekoizpen hori guztia Suediara eramateko 500 kamioi edo gehiago behar izango ditugu, hortik atera kontuak nolako eragina izango duen proiektu honek gure inguruan, enpresen eta ekonomiaren arloan… Eragin handia izango du tokiko industrian: galdaketan, estanpazioan, hornitzaileengan…\n… Era berean, enpresen arteko lankidetza ere oso garrantzitsua da lehen mailako proiektuei ekiteko orduan. Badirudi gaur egun zaila dela bakarrik joatea nazioartekotze-prozesu batera, enpresak behar adinako tamainarik ez badu…\nAlde batetik bai, mota guztietako proposamenak daudelako. Baina orain gauzatu berri dugun proiektu handi honen eta antzekoen kasuan, enpresen arteko lankidetzaren bidetik joan beharra dago nahitaez, zeren argi baitago zenbait ETE elkartuta lortzen dela enpresa handi baten maila, eta hori da, zorionez, gaur egun Euskadin gertatzen ari dena. Bestela, guztiz ezinezkoa izango litzateke.\nUne honetan testuinguru ona dugu, baina duela ez hainbeste krisiak aurretik eraman zituen zuen sektoreko enpresa asko eta asko. Zuek zer ikasi zenuten krisiarekin?\nBorroka eginez gainditzen dela krisia, eta zoritxarrez askok lortu ezin izan bazuten ere, guk lortu genuela. Ahalegin eta lan handia eginda, noski, baina baita ere gerrikoa estututa eta kooperatiba-ereduak eskaintzen duen malgutasuna aprobetxatuta. Soilik horrela lortu dugu talde osoak batera jarraitzea. Egia esateko, krisian bete-betean geundenean, bezeroa baino gehiago ‘partner’-a zen enpresa bat, Renault, ezagutu eta harentzat lan egiteko zortea izan genuen, eta proiektu askotan parte hartu genuen haiekin. Baina, bitxia bada ere, krisia igaro zenean, fabrikatzaile honek Europan erosteari utzi eta ‘low cost’ merkatuetara jo zuen. Dena den, eta une batzuetan enpresa horrek gure fakturazioaren % 65 bazuen ere, gai izan gara aurrera egiteko, ‘premium’ diren eta kalitate handiagoa duten beste bezero batzuekin, uste osoa baitugu kostu txikiko herrialdeei begira daudenak ez direla etorkizuneko bezeroak.


Pozoiak eztia eta eztena - Elhuyar Aldizkaria\nPozoiak eztia eta eztena\nEsperientziak eta halabeharrak irakatsi zion gizakiari pozoia duten gauzak identifikatzen: sugegorria, hagina, heriotzorria, kuleto faltsua... Baina, pozoiak ezagutzeaz bat, horiek erabiltzeko tentazioari ezin eutsi izan zion: etsaia hiltzeko ere balio zuten. Pozoien xarma ez zen hor geratzen, ordea; egoki erabiliz gero, sendagai bilaka zitezkeen, edo plazera eman. Pozoiak bi alde ditu, antza: eztia eta eztena.\nLandareen erreinua da, zalantzarik gabe, pozoien erreinua. Gizakia hil dezaketen hamaika landare dago. Landareak gizakiarentzako elikagai dira, ordea, eta, hori dela eta, gizakiak inguruko ia landare guztiak probatu ditu jateko onak direlakoan. Noski, probaketan espezie toxikoak ere jan ditu, eta ezinbestean ikasi du horien eragina.\nProbaketa haiei etekin handia atera zien gizakiak. Hala, ikusi zuen landareak sendagaien paradisua ere badirela. Eta garai bateko aztiek batik bat landareak eta haien sustraiak edo haziak erabiltzen zituzten gaixoak sendatzeko; eta baita ondo sentitzeko ere, edo jainkoekin harremanetan jartzeko. Auskalo noiztik ezagutzen diren belladonna eta opio- edo lo-belarra, eta ez dira jangarriak: belladonnak ( Atropa bella-donna ) haluzinazioak eragiten ditu eta opio-belarra ( Papaver somniferum ) lasaigarria da.\nOpio-belarretik ateratzen da morfina. Eta morfina zer da, sendagaia, droga ala pozoia? Erabileraren arabera erantzun guztiak zuzenak dira. Izan ere, landareei begiratuta, argi ikusten da pozoiaren eta sendagaiaren arteko muga hutsala dela. Morfina analgesikoa eta somniferoa da, sendagaia, beraz. Plazera ematen duelako ere hartzen da; ondorioz, droga bat ere bada. Baina, funtsean, opio-belarraren toxinarik indartsuena da morfina\n—intoxikazio larriak eragin ditzake—: pozoia da.\nTearen, kafearen edo kakaoaren kafeina alkaloide bat da, eta nerbio-sistemari eragiten dio batez ere.\nMorfina alkaloide bat da. Eta, dirudienez, hamar landaretik batek alkaloideren bat du. Ez dago garbi zertarako dituzten konposatu horiek landareek; babesteko balio dietela esaten dute batzuek, hormonen antzera jokatzen dutela beste batzuek. Erantzuna dena dela, kontua da gizakiak landareetako alkaloideei probetxu ateratzen ikasi duela.\nMedikuntzan erabiltzen diren —edo erabili izan diren— efedrina, kodeina eta beste hainbat konposatu landareetako alkaloideak dira, edo horien eratorriak.\nDena dela, alkaloideak ez dira landareek dituzten toxina bakarrak. Landareetako hainbat glukosido, tanino, saponino... ere pozoi kaltegarriak izan daitezke gizakiarentzat, baina neurrian dago gakoa. Aspaldi esan zuen Paracelsok: “dosiak egiten du pozoia”, hau da, neurriz gain hartutako substantziak dira pozoiak. Sekretua substantzia bakoitzaren neurria ezagutzean dago, beraz. Eta horretarako legerik ez dago.\nParacelsok esandakoaren arabera, bizitzeko beharrezkoak ditugun substantzia asko, neurriz gain, pozoi bihurtzen dira (oxigenoa esate baterako); baina, beste muturrean, ehun kiloko gizasemea seko uzteko nahikoak dira toxina indartsuenaren ehun nanogramo, hau da, 0,0001 miligramo. Toxina hori Clostridium botulinum bakterioak ekoizten duen neurotoxina da. Bakterio hori ondo esterilizatu gabeko janari-kontserbetan hazten da, eta, janez gero, neurotransmisoreak blokeatzen ditu eta gorputzeko muskulu guztiak paralizatzen dira.\nHaginetik ( Taxus baccata ) erauzten den taxola toxina bat da, baina sendagai gisa ere erabiltzen da, minbiziaren aurkako tratamenduetan, besteak beste.\nBerebizikoa izan da ezagutzea toxina botulinikoak zer mekanismori jarraitzen dion gorputzean. Izan ere, horri esker gaitz asko tratatzen dira, batez ere muskuluekin eta espasmoekin lotutakoak. Lehenengo toxina botulinikoaren injekzioak estrabismoaren aurka erabili ziren 1981ean, eta hortik aurrera zabaldu egin da injekzio horien erabilera. Gaur egun, kosmetikan ere erabiltzen dira zimurrak leundu eta lepo-ingurua gaztetzeko —botoxa—. Ikustekoa da noraino irits daitekeen pozoitze larria eragiten duen toxina batetik abiatuta.\nToxinen mekanismoak geroz eta hobeto ezagutzen dira; baina horrek ez ditu saihesten pozoitzeak, eta intoxikazio gehienak mahaian gertatzen dira, janariarekin, alegia. Asko ustekabekoak izaten dira, bakterioen bidez gertatutakoak, esate baterako: salmonellosia, enteritisa... Baina hanka-sartzeak ere ohikoak dira: jangarria delakoan perretxiko toxiko bat jatea, edo arrain bat behar den bezala ez prestatzea.\nFugu arrainarena kontu bitxia da, mokadu gozo-gozo bat jateko tentazioak eramaten baitu jendea ospitalera. Fugua ( Fugu rubripes , globoarrainaren antzeko itsas arraina) oso jaki preziatua da Japonian, baina tetrodoxina izeneko pozoia du, eta, ez bada egoki garbitzen eta prestatzen, oso arriskutsua da. Arrain hori jatetxeetan bakarrik jaten dute, eta ez edonork prestatuta: sukaldariak ikasia izan behar du fugua behar den bezala mozten.\nFugua oso preziatua da Japoniako gastronomian, baina tetrodoxina izeneko toxina indartsu bat dauka, eta urtero hiltzen da jendea fugua janda. ”\nEstatistiken arabera, urtero berrehun bat lagun pozoitzen da Japonian fugua janda. Bada, horien erdiak hil egiten dira, batzuk sabela bete eta mahaitik jaiki orduko, 20 minutura, eta besteak zortzi ordu baino lehen.\nEuskal gastronomian ez da ezagutzen fugua, baina xabiroiak jaten dira,\nesate baterako. Eta horiek ere pozoia dute: kontu handiz ibili behar da xabiroi bat arrantzatutakoan eztena ez ziztatzeko, oso mingarria baita.\nBai fuguak eta bai xabiroiak defentsarako erabiltzen dute pozoia. Izan ere, pozoien funtzioetako bat etsaietatik babestea izaten da. Baina animaliek, defentsarako ez ezik, ehizarako ere erabiltzen dute. Hainbat sugek, esate baterako, harrapakina paralizatzeko erabiltzen dute, eta, harrapakina immobilizatzeaz gain, pozoia harrapakinaren digestioa egiten hasten da, sugeak irentsi baino lehen.\nEtsaia ezagutzea hobe\nMundu osoan daude suge pozoidunak, eta suge-espezie bakoitzak bere pozoia du. Are gehiago, suge jakin baten pozoiaren konposizioa eta kantitatea aldakorra izaten da —ez bakarrik sugeetan, baita gainerako izaki pozoidunetan ere—; animaliaren adinak eta sexuak eragina dute, eta beste faktore batzuek ere bai, urte-sasoiak, esaterako.\nGizakiak aspaldi ikasi zuen berez toxikoak izan daitezkeen landareei probetxu ateratzen, koka-hostoei, esaterako.\nSugeen pozoia aspalditik ikertzen da, antidoto bila batez ere. Sugeen pozoia entzimek eta beste proteina batzuek osatzen dute; eta jakin da oinarrizko proteina batzuek eraldatuta garatu zirela proteina toxiko horiek. Dirudienez, gorputzeko hainbat organotako proteinak apur bat eraldatzea nahikoa izan zen horien bioaktibitatea erabat aldatzeko.\nBada, pozoietako proteina horiek ikertuta, gizakiaren mesedetan erabil daitezke. Batetik, horrela lortzen dira pozoien aurkako antidotoak. Eta, bestetik, bestelako bioaktibitatea izango duten proteinak lortu nahi dira, hau da, organo jakinetan eragingo duten proteinak eskuratu nahi dira sendagai gisa erabiltzeko. Zalantzarik gabe, gaur egun toxikologiaren beso sendoenetako bat farmakologian dago.\nToxikologiak sorreratik bertatik izan zuen lotura estua farmakologiarekin. Izan ere, Mateo Orfilak farmakologiako metodoekin egin zuen lan; eta Orfila toxikologiaren aita dela esan ohi da. Orfila Maón jaio zen, eta Parisko Medikuntza Fakultateko dekanoa izan zen XIX. mendearen hasieran. Besteak beste, pozoiak sailkatzen jardun zuen, eta pozoiak identifikatzeko metodoak ikertu zituen.\nKobra da heriotza gehien eragiten dituen sugea, nahiz eta ez den pozoitsuena. ”\nHasierako ikerketa haien helburu nagusia antidotoak bilatzea izan zen, baina hilketak ikertzeko beharra ere bazen —argitu gabeko krimen gehiegi zegoen—, eta auzitegiko toxikologiak indar handia hartu zuen. Pozoia erabilita krimen perfektua lor zitekeen garai batean, baina asko aldatu zen gauza: analisi-teknikak garatu ahala, eraildako gorpuetan pozoiak hautematen zituzten. Beraz, hilketa eta hiltzaile asko agerian geratzen ziren.\nDirudienez, pozoitze-krimenak asko gutxitu dira azken bi mende hauetan; harrapatuko dutelako beldurrak atzera botatzen du hiltzailea, antza. Baina horrek ez du esan nahi pozoitze gutxiago gertatzen denik. Aldatu baino ez dira egin: gaur egun lehen ezagutzen ez ziren pozoidurak izaten dira, substantzia poluitzaileekin zerikusia daukatenak batez ere, edo sendagaiekin.\nBeraz, aurrerantzean ere pozoiek protagonista izaten jarraituko dutela dirudi, naturalak izan, zein gizakiak berak sortutakoak izan.\nPerretxikoen tentazioari ezin eutsi\nPedro Arrillaga Anabitarte eta Xabier Laskibar Urkiola Aranzadi Elkarteko mikologoak.\nTentagarriak dira perretxikoak, zinez. Jakietan gozoenak izan daitezke, baina hiltzeko gai ere badira. Horregatik, ezinbestekoa izaten da ziur-ziur jakitea zer espezietako perretxikoa ahoratzen den.\nXabier Laskibar eta Pedro Arrillaga Aranzadiko mikologoek onartzen dute sabelak aginduta hasi zirela perretxikoei erreparatzen. Pixkanaka, afizio bihurtu zuten mikologia, eta, gaur egun, adituak dira perretxiko-espezieak bereizten. Hori dela eta, Gipuzkoako Ospitalera perretxikoak janda gaixotutako norbait iristen denean, hara joaten dira intoxikazioa eragin duen espeziea lehenbailehen identifikatzeko.\nAlde horretatik, Gipuzkoako Ospitalea espaniar estatuko aurreratuenetako bat da, Bartzelonakoarekin eta Iruñekoarekin batera. Gainerako ospitaleetan laginak hartu, Bartzelonara bidali eta emaitzaren zain egon behar izaten dute, eta horrek tratamendu egokia zehaztea atzeratzen du, noski.\nXabierren eta Pedroren esanean, Donostian ikusten dituzten intoxikazio gehienak Entoloma lividum espeziek eragindakoak izaten dira. Itxura eta usain ederrak ditu perretxiko horrek, eta udaberriko zizaren ( Callocybe gambosa ) antz handia du, nahiz eta normalean udazkenean hazten den. Batzuetan, ordea, udaberrian hazten da, eta orduan datoz komeriak: jendeak udaberriko ziza delakoan jaten du, eta urdaila eta hesteak dantzan jartzen zaizkio.\nPozoidura edo intoxikazioaren larritasuna desberdina izaten da pertsona batzuetatik besteetara, osasun-egoeraren arabera, esate baterako, eta baita jan den perretxiko-kopuruaren arabera ere. Intoxikazio larria eragin dezake E. lividum -ek; baina ez da bakarra, Euskal Herrian beste espezie batzuek ere eragiten dituzte intoxikazioak, adibidez, Amanita phalloides -ek (perretxiko hepatotoxikoa) eta hainbat espezie hemotoxikok.\nAmanita phalloides hilgarria izan daiteke —ale bakar bat jatea nahikoa da—. Amatoxinak ditu, eta toxina horiek gibeleko zelulei egiten diete eraso (hepatozitoei). Berandu baino lehen diagnostikatzen bada, sendabidea du. Gibeleko zelulen mintza sendotzen duten botikak erabiltzen dira.\nPerretxiko hemotoxikoek, berriz, odoleko zelulak suntsitzen dituzte. Paxillus involutus -ek, esaterako, hemolisi immunitarioa bultzatzen du: perretxikoko antigenoen aurkako antigorputzak sortzen dira, eta antigorputz horiexek dira globulu gorriei itsasten zaizkienak.\nBerezkoak dituzte perretxiko-espezie batzuek gai toxikoak; eta, horretaz gain, hazten diren inguruneko poluzioa metatu ere egiten dute. Ondorioz, kanpotik hartutako substantzia toxikoak ere izan ditzakete; hala nola, metal astunak. Horretan trebeak dira Agaricus generoko barrengorri edo txanpiñoiak.\nBestalde, kontuan izan behar da perretxikoak digeritzeko zailak direla berez, eta, horretaz gain, kantitate handietan espezie jangarri batzuek ere intoxikazioa eragin dezaketela. Gainera, pertsona batzuek intolerantzia diete perretxiko guztiei. Hori dela eta, mikologoen aholkua hau da: perretxiko gutxi jatea eta jakinekoak bakarrik —espezie ezagunak, alegia—, hartu berritan eta ondo-ondo eginda.\nDena dela, perretxikoren batekin zalantza izanez gero, eutsi tentazioari. Eta, bestela, Aranzadira jo: perretxiko-garaian ateak zabalik izaten dituzte Arbide dorreetan (Donostiako Miramonen), astelehen eta astearteetan, iluntzeko 7etatik 10etara; han lagunduko dizute identifikatzen jaso dituzun perretxiko-espezie horiek, eta jangarriak diren ala ez azalduko dizute.\nPozoia etsaia hiltzeko\nBoterearen borrokan, pozoitzeak ugariak izan dira —azkenekoa joan den urtean bertan, dioxinekin pozoitu zuten Justxenko, Ukrainiako oposizioaren burua—. Historian pozoitzaile eta pozoitze oso ezagunak izan dira; Borgiarrak, esate baterako, pozoitzaile trebeak izan omen ziren.\nBorgiarrek artsenikoa erabili ohi zuten ‘oztopoak’ bidetik kentzeko. Artsenikoak ez du ez zaporerik, ez usainik; beraz, zaila da hautematen. Baina ardoa beharrean ura edateak salbatu egingo zuen hiltzekotan zen gizagaixoa, izan ere, artsenikoa ez da uretan ondo urtzen (ikusi egiten da); ardotan, ordea, primeran disolbatzen da.\nPozoitzeei, edo, hobe esan, pozoitze-saiakerei dagokienez, berriz, ezin aipatu gabe utzi Rasputin. Ingurukoek nahi baino botere gehiago zeukan Rasputinek Nikolas II.a tsarraren gortean, eta hamaika aldiz saiatu omen ziren hura hiltzen. Azkeneko saioan lortu zuten. Zianuroa erabili zuten, baina ez pentsa zianuroz pozoituta hil zenik gizona: labanaz akabatu behar izan zuten.\nRasputin hilezkorra izan zitekeela ere pentsatuko zuten une batez. Hiltzaileek —Jusopov printzea eta beste bi lagun—, ordea, ez zekiten pozoiarekin batera antidotoa ere eman ziotela Rasputini: pastel gozo-gozoak. Gozo haien azukreak (glukosak) zianuroarekin erreakzionatu zuen eta kalterik egiten ez duen konposatu bat sortu. Ederra ezustekoa!


Erentzingo paramoudrak | EIBZko liburutegia\n2014/09/02 -n liburutegia-kargitaratuta\nMikel Arrizabalaga / 2014-09-02 / 500 hitz\nJaizkibelgo magalean erromatarrek erabili ohi zuten Erentzingo portutik gertu, ‘paramoudrak’ izeneko egitura bitxiak ikus daitezke.\nGipuzkoan dugun Jaizkibelgo itsasertza naturaren altxorrik preziatuenetako bat da, itsasoaren eta mendiaren kolore berde eta urdinek bat egiten duten leku basati eta erakargarria. Club Vasco de Camping (CVC) elkarteak urtetan egin duen lan eskergari esker, etxe ondoan dugun naturgune bikain honetan dauden hondartza, labar, kolore, portu, belardi eta abarrez gozatzeko aukera paregabea dugu. Pasai Donibanetik Higer itsasargiraino hedatzen den Jaizkibelgo itsasertzean hamaika bazter eta zoko harrigarri ikus daitezke, mendeetan naturaren indarrek zizelkatu dituzten forma eta irudi harrigarri bezain ikusgarriak. lbilaldi horretan, Jaizkibelgo hareharrian paramoudra izeneko egitura bereziak ikusiko ditugu, munduan hobekien kontserbaturik dauden kontzentrazio ugari eta handiena. Ohiko ibilbideetatik aparte, ezkutuan gordetzen diren geoforma berezi hauek ikusi ahal izateko, harrizko hondartza bilatu eta zapaldu ostean, gure imajinazioa dantzan jarriko dugu.\nLezo eta Hondarribia lotzen dituen Jaizkibelgo errepideko 11. eta 12. kilometroen artean dagoen lurrezko aparkalekuan ibilgailua utzi, eta eskuinetik ateratzen den pista zabala hartuko dugu. Berehala iritsiko gara Aierdiko parajeetara, Talaia bidearekin bat eginez. Han dagoen Camino Forestal a Gastarroz izena duen errotarriaren ondotik jaisten den lurrezko pista zabaletik azkar jaitsiko gara karabineroen etxea izan zen Erentzingo kuartelaren ondora. Bide erosoak kostara gerturatuko gaitu, eta buelta luze bat eman ostean, Erentzingo portura helduko gara. Jaizkibelgo itsasertzean dagoen badia eta hondartza polit hau garai batean erromatarrek erabili zuten, eta gaur egun urpekarientzat paradisua bilakatu da. Alga biltzaileek erabili ohi zituzten hainbat eraikin ere antzeman daitezke inguruotan. Ingurune liluragarri honetaz gozatu eta gero, Club Vasco de Campingek bi marra zuriz balizatu zuen xenda bilatuko dugu, eta handik Erentzingo Zabalera iritsiko gara.\nBat-batean, gure mendean paramoudra izeneko egitura bitxien munduko kontzentraziorik handiena ikusiko dugu. Oso-osorik ikusi ahal izateko, marea behean egotea komeni da. Xenda utzi, eta hara jaitsiko gara. Esferiko eta biribildu itxura hartzen duten geoformak bitxi hauek gure imajinazioa dantzan jarri eta hainbat forma irudikatuko ditugu: dortokak, arrautzak, anforak, esponjak… Silize-konkrezioak diren paramoudrak tamaina handikoak dira, eta organismo baten gordelekuaren fosil-aztarna baten inguruan antolaturik agertzen dira (icnofosilak). Egitura horiek guztiek 5 mm inguru duten hodixka bat izaten dute barrenean, eta haren barruan espikula izeneko beste egitura txikiago bat. Hareharriaren hondar aleak batzen dituen kaltzio karbonatoak disolbagarritasun handia duenez, euri urak eta itsasoko brisa hezeak erraz disolbatzen dute, eta ondorioz, hareharria hondar ale txikitan barreiatzen da. Geoforma izenez ezagutzen diren silize kontzentrazio hauek bikainak eta kasik perfektuak dira. Jaizkibelgo itsasertzeko ingurune harrigarri bezain liluragarri honi hamaika argazki atera ondoren, zabalgune arrokatsutik aurrera segitu eta itsasertzeko kobazulo harrigarrienaren irekidura ikusi dugu. Mari Aiako Harritik honaino zetorrela dio elezaharrak.\nlbilbide zirkularra ixteko xenda balizatura itzuliko gara, eta Bioznar lurmuturrerantz joko dugu, Kantauri itsasoan gehien barneratzen den lurmuturrera hain zuzen ere. Labar txiki baina bertikalen gainetik marrazten den xendak Talai bidearekin bat egiten duen lekuan, Bioznar ezkerrera utzi eta maldan gora abiatuko gara itsasotik urrunduz. Pista zabalak Aierdira eramango gaitu, baina lehenago aldapa piko eta belartsu batek gure ibilaldia laburtu egingo du hasieran, jaisteko erabili dugun lurrezko pista zabalera igoz. Apenas kilometro bat eta abiapuntura itzuliko gara.


Indarkeria matxistaren aurkako aldarriz bete dituzte eskualdeko kale eta plazak - Aiaraldea - Aiaraldea.eus\nErredakzioa 2019-11-25 20:58\nIndarkeria matxistaren aurkako ekimen ugari egin dira gaur Aiaraldean. Iluntzean izan dira elkarretaratze gehienak.\nAmurrion bi mobilizazio egon dira. Alde batetik, neska* gazteen manifestazioa egon da. Herriko kaleak zeharkatu dituzte eta Berriak supermerkatuetako langileei elkartasuna helarazi diete, besteak beste. Ondoren, elkarretaratzea egon da udaletxe aurrean.\nUrduñan, aldiz, Foru plazako karparen aterpean egin dute ekitaldia. Musika eta dantza uztartu dituzte indarkeria matxistaren aurkako mezua zabaltzeko.\nArtziniegan dozenaka lagun bertaratu dira frontoian egin den ekimenera. Oinetako parez bete dute zorua, indarkeria matxistak aurten eraildako emakumeen omenez. Aiaran eta Okondon, aldiz, kandelak baliatu dituzte aldarriak pizteko.\nLaudion goiz zein arratsaldez egin dituzte elkarretaratzeak. 19:00etako kontzentrazioaren ostean Urumea kalera joan dira herritarrak, Amagoia Elezkano eta indarkeria matxistaren biktima izan diren emakume guztiak omentzeko.\nOrozkokoa izan da azken mobilizazioa. Ehundik gora herritar bildu dira Zubiaur plazan. Okondon bi testu irakurri eta gero, minutu bateko isilunea egin dute. Aiaran, Arespalditzan, eskegi dituzte hainbat emakume eraildakoren izen-abizenak eta gero elkarretaratzea egin dute.\nArgazkiak: Julen Solaun, Unai Gotxi, Aitor Aspuru, Antonio Muñoz, Samuel Pasandin eta Txabi Alvarado


Energia fotoboltaikoa eta herritar kooperatibak, aztergai : Bidasoko Hitza\nEnergia fotoboltaikoa eta herritar kooperatibak, aztergai\nUdalerrietan energia fotoboltaikoa sortzeko herritar kooperatibak bultzatzen dituen Ekiola inizitiba aztertzeko bilera egin du udal gobernuko, EEEko eta Krean-eko ordezkariek.\nEkiola iniziatiba aztertzeko bilera egin dute.\nHerritarrek energia fotoboltaikoa sor dezaten kooperatibak eratzea proposatzen duen Ekiola iniziatiba aztertzeko bilera egin zuten atzo ordezkari ezberdinek Hondarribiko Udalean. Zehazki, bertan bildutakoen artean, besteak beste, zeuden: EAJren udal gobernuko Txomin Sagarzazu alkatea, Juan Luis Silanes Ingurumen zinegotzia, Gonzalo Carrion Obra eta Zerbitzuetako zinegotzia, eta Arantza Rojo hautetsia; Energia Euskal Erakundeko (EEE) zuzendari Iñigo Ansola; eta KREAN enpresako ordezkari Asier Etxabe eta Amagoia Barandiaran.\nGaia aztertuta udal gobernuak lanketari ekin diola adierazi du Sagarzazuk. Gainontzeko udal taldeekin partekatuko duela informazioa baieztatu du.


Sare sozialeko gure konpromisoetan, lan egiten dugun enpresekin dugun lehen lehentasuna da haien negozioa bezeroei eta bezeroei sarean erakartzeko erabat prestatuta egotea. Enpresek sare sozialak marketin aukera potentzial gisa ikus ditzaketen arren, ez dira konturatzen linean dauden pertsonei ez zaiela axola zein den haien helburua ... enpresarekin hitz egiteko aukera dagoela soilik axola zaie. Horrek ateak irekitzen dizkie bezeroari arreta emateko arazoei jendearen aurrean aurre egiteko ... eta enpresek akatsak eta aukerak ezagutu behar dituzte.\nKonpondu bezeroak sare sozialen bidez izaten duen arazoa eta inoiz landu duzun marketin kanal onenetako bat dela ikusiko duzu. Utzi zintzilik, eta aurkakoa dela jakingo duzu.


Danobatgroupek ikuskapen ez-suntsitzailera zuzendutako negozio-eremu berri bat sortu du. | Elkarbide\nDanobatgroupek ikuskapen ez-suntsitzailera zuzendutako negozio-eremu berri bat sortu du.\nEnvío creado Mié, 2020-07-22 09:18 en el grupo ELKARGUNE por Mikel Orobengoa\nBere dibertsifikazio-estrategiaren, berrikuntza teknologikoaren eta merkatu-aukera berriak bilatzearen aldeko apustuaren barruan, Danobatgroup euskal industria-taldeak negozio-ildo berri bat sortu du, suntsitzailea ez den ikuskapen-irtenbideen eremura zuzendua.\nSaiakuntza ez-suntsitzaileak (NDT, ingelesezko siglak) funtsezko diziplina dira fabrikazio industrialaren lehiakortasuna bermatzeko; izan ere, aukera ematen dute manufakturatutako piezen egoera eta kalitatea egiaztatzeko, azaleko edo egiturazko kalterik eragin gabe sektore estrategiko eta balio handiko sektoreei zuzendutako osagaietan, hala nola trenbidean, aeronautikan edo energia-sorkuntzan.\nIdeko partner teknologikoaren ikuskapen ez-suntsitzailearen tekniken ezagutzan eta fabrikazio-soluzioen automatizazioan duen esperientzian oinarrituta, makina-erreminta fabrikatzaileak lerro berri hau garatu du. Lerro horrek taldearen industria-euskarri osoa du, eta balio teknologikoaren proposamena osatzeko eginkizuna du.\n"Idekok I+Gko soluzioen garapenean sortutako ezagutzaren eta Danobatgroupek automatizatzeko dituen ahalmenen batuketak ekimen berri hau ekarri du, enplegu kualifikatua sortuko duen eta gure egungo balio-eskaintza osatuko duen negozio berri bat sortzea helburu duena", esan du Nerea Aranguren taldeko Berrikuntza zuzendariak.\nZehazki, negozio-eremu berri honetan teknika aurreratuak garatuko dira, hala nola ultrasoinuak, termografia aktiboa, korronte induzituak edo partikula magnetikoen ikuskapena, balio teknologiko handiko eta inbertsio ekonomiko handiko piezetan akats bolumetrikoak edo gainazalekoak detektatzea ahalbidetzen dutenak.\n"Ekonomikoki zaila den egoera honetan, gaur egun bizi duguna kasu, etorkizunari begiratu eta balioa sortu nahi dugu, kualifikazio handiko lanpostuak sortu eta manufacturing-era bideratutako garapen teknologikoan gure ezagutza areagotu. NDTren negozio-arloa sortzeak ikuskaritza-lanetarako teknologia aurreratua izatea ahalbidetuko digu, gure dibertsifikazio-estrategian sakonduko du eta kalitatezko enplegua sortzen jarraitzea ahalbidetuko du ", esan du adituak.\nNDT, segurtasunerako eta kalitate-kontrolerako aliatua\nNDT ikuskapenei esker, amaitutako material, pieza eta osagaien karakterizazioa egin daiteke, haien egituran edo konposizioan kalterik eragin gabe. Inperfekzioak, akatsak eta hutsegiteak detektatzea ahalbidetzen duten prozedurak dira, aztertutako piezaren osotasuna bermatuz.\nNDTren tekniken erabilerak askotarikoak dira, baina bereziki baliagarriak balio erantsi handiko piezen analisian, haien egoera zehaztasun handiz ezagutzeko aukera ematen baitute, manufaktura-prozesuaren edozein puntutan, tenperatura desberdinetan eta inolako narriadurarik eragin gabe. Gainera, fabrikazio-prozesuaren edozein puntutan eta osagaiaren balio-bizitza osoan aplika daiteke.\n"Saiakuntza ez-suntsitzaileak sektore estrategikoetako segurtasun-protokoloetan eta -eskakizunetan sartzen hasi dira, eta berrikuntza-osagai handia dute, hala nola energia sortzea, industria petrokimikoa, automobilgintza, aeronautika eta ontzi- eta trenbide-garraioa. Diziplina hori funtsezkoa da segurtasuna eta fidagarritasuna ezinbestekoak diren sektoreetan, hala nola trenbidean eta aeronautikan ", amaitu du Arangurenek.


Gobernagarritasuna – Gizapedia\nAdiera zabalean, gobernagarritasuna sistema bateko atalen arteko koordinazioa da, sistemako helburuak betetze aldera. Terminoa bereziki politikan erabiltzen da, erakunde politiko batek gobernua modu eraginkor eta demokratikoan abian jarri eta garatzerakoan gobernuan partaide izan behar direnekin lankidetza eta koordinazioa adostu, eratu eta guzatzeko duen gaitasuna da. Adiera hertsiagoan, erabakiak botoz erabakitzen diren erakundeetan, gehiengoak lortu eta beraz erabakiak hartu ahal izateko gaitasuna adierazten du.\nBeste hizkuntzetan: ingelesez, governability; gaztelaniaz, gobernabilidad.


Alfonso Armada - Wikipedia, entziklopedia askea.\nMadril, 1920ko otsailaren 12a\nMadril, 2013ko abenduaren 1a (93 urte)\nAlfonso Armada Comyn (Madril, 1920ko otsailaren 12a - ib., 2013ko abenduaren 1a) Espainiako militarra izan zen, 1981eko otsailaren 23ko estatu kolpean parte hartzeagatik kondenatua.\nEspainiako II. Errepublikaren kontrako altxamenduan, 1936an, matxinatuen armadan sartu zen, 16 urte zituela. Madrilen, Andaluzian, Guadalajaran, Teruelen eta Valentzian aritu zen ondorengo Gerra Zibilean. Bigarren Mundu Gerran, Francok komunisten kontra borrokatzeko bidalitako Division Azul deritzonean parte hartu zuen, Leningradoko frontean.\nFrankismoaren garaian, Juan Carlos printzearen irakasle militarra izan zen, eta, ondoren, haren aholkulari nabarmenetakoena. Hartara, 17 urtez izan zen Erregearen Etxeko idazkari nagusia, hau da, erregearen laguntzaile nagusia. Nolanahi ere, Adolfo Suárez Espainiako Presidentearekin izandako zenbait talkaren ondorioz, kargu hori utzi zuen.\n1981eko otsailaren 23an, Tejero koronelak Madrilgo Kongresua hartu ondoren, Alfonso Armadak bere burua eskaini zuen harekin hitz egiteko eta gatazka horri konponbide negoziatu bat emateko. Elkarrizketa horren ondorioz, Tejero Kongresua uztekoa zen eta Alfonso Armada Espainiako gobernuko burutza jasotzekoa, unitate nazionaleko gobernu bat osatzeko. Tejerok, hala ere, muzin egin zion proposamen horri, PSOEko zenbait gobernuan sartzekoak zirelako. Hala, kolpeak ez zuen arrakastarik izan eta Tejero eta Armada, besteak beste, atzeman zituzten hartan parte hartzea leporatuta.\n1983ko apirilaren 22an, Espainiako Auzitegi Gorenak 30 urteko kartzela zigorra ezarri zion Alfonso Armadari estatu kolpe horretan parte hartzeagatik. Nolanahi ere, 1988ko abenduaren 24an, Espainiako Gobernuak indultua eman zion osasun arrazoiak tarteko. 2013ko abenduaren 1ean hil zen, 93 urte zituela.\nOrriaren azken aldaketa: 15 urtarrila 2017, 13:37.


Donostiako Sustapena - Fomento de San Sebastián - Smartkalea proiektuan ideia berriak bilatzen dira!\nHome Today News Gaurkotasun-albisteak Berriak Smartkalea proiektuan ideia berriak bilatzen dira!\nSmartKalea proiektuaren Ideien Deialdian Eskabideak aurkezteko epea irailaren 30erarte luzatuko da.\nDonostiako Sustapenak SmartKalea proiekturako smart produktuen edo zerbitzuen ideiak aurkezteko hirugarren deialdia zabaldu du.\nDonostiako SmartKalea proiektuaren baitan sartzen den deialdi honek hiriaren berrikuntza teknologikoa sustatzea du xede enpresei lagunduz eta negozio-aukera berriak sortuz; eta, horretarako, hiria erakusleihotzat erabiliko du, Donostiaren kokapena smart hiri gisa sustatuz.\n4 ideia hautatuko dira gehienez, hiriko ingurune errealetan testeatu ahal izateko eta sariak emango dira ondorengo zuzkidura ekonomikoekin:\n1º saria - 3.000 €\n2º saria - 2.500 €\n3º saria - 2.000 €\n4º saria - 1.500 €\nIngurumen-iraunkortasuna, energia eraginkortasuna, herritarren parte-hartzea eta gardentasuna sustatu nahi dituen proiektua da SmartKalea, horretarako punta-puntako teknologia erabiliz. Oraindaino, Alde Zaharrean eta Donostiako Altza auzoan ari da proiektua gauzatzen. Proiektuan, euren teknologia desberdinak proiektuaren zerbitzura jartzen dituzten hiriko enpresak ari dira parte hartzen. SmartKaleak, beraz, tokiko enpresek beren produktuak eta zerbitzuak ingurune erreal batean testatzeko laborategitzat ere balio du; horrek aukera ematen die smart proiektu horiek zuzentzako eta hobetzeko.\nProiektuak lankidetza publiko-pribatuko eredu aktibo eta integralari erantzuten dio, Smart ikuspegi batetik hiriaren eremu geografiko batean elkarbizi diren eragile desberdinak barnebiltzen dituenari: hiritarrak, eremu geografikoko dendak eta negozioak, enpresa teknologikoak eta Udaleko Sailak. Hori guztia Donostiako Sustapenaren eskutik eta Gipuzkoako Foru Aldundiaren baterako finantzaketarekin.\nSmartKalea proiektuaren baitan gauzatutako jarduerek parte hartu duten Donostiako dendetan eta etxebizitzetan kontsumo energetikoan eta uraren kontsumoan aurrezpen handia lortu dute eta, baita, kaleko hainbat azpiegituretan ere; kasu batean zein bestean neurketan eta optimizazioan oinarrituz. Bestetik, pertsonen zenbaketa- eta tracking-sistema da proiektuaren beste elementu estrategikoetako bat. Era berean, arestian aipaturiko sistemen Integrazio Plataforma bat eratu da.\nIdeien deialdi honekin, Donostiak aurrera jarraitu nahi du Smart hiri bihurtzeko helburuarekin, non, metodo berriek eta teknologia berriek garapen teknologiko iraunkorra ahalbidetuko duten eta empresa berriek SmartKalea proiektuan kolaboratu dezaten. Iraunkortasunak gero eta garrantzia handiago du bai ingurumenaren alorrean bai gizarte- eta ekonomia-alorretan ere, hirientzako erronka handi bihurtuz. Donostia erronka horretaz jabetuta dago eta, horregatik, aurrerapen horretan bere ekarpena egin nahi du hiritarren ongizatea maximizatzeko eragin negatiboak murrizten eta baliabide berrien eraginkortasuna optimizatzen lagunduko duten enpresa desberdinek garatutako teknologia berritzaile eta iraunkor berrien bitartez.\nEskabideak aurkezteko epea 2019ko irailaren 30a arte egongo da zabalik.


Animalia basatien bila - Turismo\nGure lurraldeak fauna oso aberatsa dauka mendietan, basoetan barrena, itsasoan eta baita airean ere. Abere zonaldeetan zaldiak, behiak, ardiak, ahuntzak… erraztasunez ikus ditzakegu non nahi. Horiez gain, gure parke naturalak espezie basati askoren bizilekua edo igarotze bideak dira.\nDuela urte gutxi, hegaztien bizimodua ulertzeko eta aztertzeko fenomenoa den birding edo hegaztien begiztatzea jaio zen. Euskal Herrian guztira 10 birding zentro topa daitezke: Izki, Arabako hegoaldeko zerran, Laguardiako zingiretan, Txingudin, Salbada zerran, Valderejo, Salburuan eta Urdaibain. Zentro hauetan hegaztien inguruko informazio guztia eskaintzen zaio bisitariari, animalia horiek gertutik ikusita: bizimodua, bizilekua, elikadura, ugalketa...\nItsasoa ere animaliak ikusteko espazio paregabea da, eta itsasontziak, zetazeoak ikusteko erakusleiho apartak. Gaur egun, zenbait enpresek gure kostaldeko fauna ezagutzeko aukera eskaintzen dizute, izurdeak orkak eta katxaloteak bezalako animalia harrigarriak gertutik ikusteko.\nnull Animalia basatien bila\nBizkaiko 2.166 kilometro karratuetan 230 espezie inguru bizi dira, eta gaur egun posible duzu, abereez gain, hegazti basatienak gertutik ikustea, euren bizimodua ezinhobeto ezagutzeko. Kostaldetik hurbil izurdeak ikusteko parada izango duzu, Bermeo bezalako herrietatik irteerak antolatzen dira-eta.\nOrain arte animalia ezohikoenak ‘ehizatzea’ argazkilari trebatuenen teleobjetiboen lana bazen ere, gaur egun isilik egoten dakien edonork praktikatu dezake ehiza hau birding-ari esker. Iberiar penintsulako hegaztien % 60ak gure zerua zeharkatzen du migrazio garaian, horien artean Sai Arreak eta Sai Zuriak. Euskal Herrian Europako animalia-biztanleria onenetarikoak dauzkagu, horregatik jaio zen Urdaibai Bird Center.\nUrdaibaiko Biosfera Erreserban, Urdaibai Bird Center deritzon zentroak ateak zabalduko dizkizu hegaztien inguruan den-dena jakin ahal izateko. Bertako museo biziak kalitate altuko instalazioak dauzka bisitariarentzat: hegaztien behatokiak, interpretazio-zentroak, ibilbideak… Horrela, aliota handiak, arrano arrantzalea, lertxun gorria, zapelatza, ahate buztanluzea eta larre-buztanikara bezalako hegaztiak ikusi ahal izango dituzu, urtaroaren arabera.\nItsasoratu ahala, bertako biztanleak aldatu egiten dira: antxeta mokogorriak, kaio hankahori eta ilunak... eta bestelako hegaztiez gain zetazeoak ikusteko aukera paregabea eskainiko dizu Bizkaiko Golkoak Urdaibaiko zonaldean, batez ere gure kostaldetik 12 - 20 milatarako urek. Bertako plataforma kontinentala oso estua dugu, eta horregatik zetazeo espezie ugariren bizilekua da: izurde mularak, ‘listados’ deritzotenak eta arruntak, aleta luzeko kalderoiak, kalderoi grisak, Rorcual arruntak eta aleta zuridunak, Katxaloteak, Orkak eta Cuvierko Zifioak, besteak beste.\nLehen ibilbideak Urdaibaiko kostalde izugarria erakutsiko dizu ikuspuntu ezberdin batetik: itsasotik kostalderakoa. Ibilbide honek Izaro irla misteriotsua, Ogoño lurmuturreko kobazuloak eta Elantxobe zein Mundaka herri miresgarriak erakutsiko dizkizu arrantzaleen ikuspegitik.\nItsasoak bestelako ibilbideak eskaini ahal dizkizu. Bermeotik irtenda badira ordubeteko ibilbide nagusi bi, Urdaibai kostalderantz\nBigarren ibilbideak Gaztelugatxeko atzekaldera eramango zaitu. 'Game of Thrones' telesailean agertu baino lehen, paradisuko irla honek mundu mailako ospea zeukan bere kokapen estrategikoagatik eta marinelei babesa emateagatik, inguru magiko batean kokatutako baseliza historikoarekin.\nGure historiaz blai, ibilaldia behar bezala bukatzeko, Bermeon poteatzea eta bertan bazkaltzea gomendatuko genizuke, bertako gastronomiak herriko arrantzaleek antzina zuten horixe bera baita.\nUrdaibai Bird Centerrea heltzea erraz xamarra da, behar bezala adierazita baitago Gernikaldean. Modurik lasterrena autoa bera da, Bilbotik Bertara hiru ordu laurdeneko bidaia egingo duzulako naturaz beteriko inguru batean zehar. Bigarren aukera autobusa duzu, eta geldialdiak direla-eta ordubeteko bidaia izango duzu, trafikoaren arabera.\nBilboko Atxuri Euskotren geltokitik badago Gernikara eramango zaituen E4 linea (Bilbo-Bermeo). Trenez arin batean egongo zara Gernikan. Herrira heldu bezain pronto A3526 (Gernika-Laida-Laga-Ibarrangelu) lineari heldu beharko diozu zentrora heldu ahal izateko.\nBizkaibuseko linea bi igaro dira Urdaibai Bird Centerretik. Bilborekin konektatu ahal izateko A3513a (Bilbo-Galdakaoko Ospitalea-Gernika-Lekeitio) duzu, eta Gernikatik Ibarrangelura doan A3526 linea (Gernika-Laida-Laga-Ibarrangelu) ere eskuragarri duzu Urdaibaiko zonaldea aztertzeko.\nBilbotik N-637a jarraitu beharko duzu (Txorierriko autobia) Donostia norabidean. Amorebietara heltzean, autobia alde batera utzi eta BI-365 errepidea jarraitu beharko duzu Gernikarantz. Herria atzean utzi bezain pronto Laida norabidea jarraitu beharko duzu BI-3228 errepidetik. Zentroko kartelak topatuko dituzu errepidean.\nUrdaibai Bird Centera hurbilduz gero ez zara damutuko. Ilerarik gabeko sarrera egin ostean, audio-gidak erabiltzeko aukera eskainiko dizute zentrokoek. Ez duzu aldez aurretiko erreserbarik egin behar eta zentroko langileek behar duzun edozertarako izango dituzu, laguntzeko prest.\nZure asmoa zetazeoen begiztatzea bada, Bermeora kostaldeko herrietara hurbiltzea gomendagarria da. Bermeoko portuan bertan itsasoko hegaztien eta zetazeoen begiztatze-irteerak antolatzen dituen enpresa topatuko duzu.\nOrueta Auzoa, 7, 48314 Gautegiz-Arteaga, Bizkaia\nTelefonoa: 946 25 11 57\nLarunbat, igande eta jaiegunetan: 11:00etatik 19:00ak arte. Astelehenak: itxita\nEgunero, 11:00etatik 19:00ak arte\nIraila eta urria\nLarunbat, igande eta jaiegunetan: 11:00etatik 19:00ak arte. Asteartetik ostiralera: 11:00etatik 14:00ak arte. Astelehenak: itxita.\nOstiral, larunbat, igande eta jaiegunetan: 11:00etatik 17:00ak arte. Astelehenetik ostegunera: itxita.\n5 urtetik beherakoak: dohan!\n5 eta 12 urte bitarteko haurrak: 2 euro\nItsasoko hegaztien eta zetazeoen begiztatzea\nSasoia: apiriletik urrira\n12 urtera arteko gazteak: 28 euro\nHelduak: 40 euro\nSasoia: martxotik urrira\n5 urte baino gutxiagoko haurrak: doan!\n5 - 12 urte bitarteko gazteak: 7 euro\nHelduak: 12 euro\nTaldeak (6 lagun baino gehiagokoak)\n15 urte baino gehiagokoak: 12 euro\n15 urte baino gutxiagokoak: 7 euro\n5 urte baino gutxiagokoak: doan!\n15 urte baino gehiagokoak: 10 euro\n15 urte baino gutxiagokoak: 6 euro\nUrdaibai Biosfera (Busturialdea)\nNaturaren eta hegaztien maitalea bazara bekatua litzateke argazki-kamera eta prismatikoak etxean ahaztea. Animalia basatiez gain, Urdaibaiko orografiak paisaia izugarriak eskainiko dizkizu, eta berauek zeure kamerako karretean edota txartelean gordetzea erruz gomendatzen dizugu.\nZure asmoa itsasoratzea baldin bada, oso garrantzitsua da ur botila, betaurrekoak, txanoa eta eguzkirako krema eramatea. Itsas hegazti eta zetazeoen ibilbidearen kasuan, kontuan izan beharko zenuke irteerak 4-6 orduko iraupena dutela eta itsasontziak ez direla oso handiak. Xehetasun gehiago behar izatekotan enpresako arduradunekin kontsultatzea gomendatzen dizugu.


Jolasleku berriarekin hasiko dute ikasturtea Errezilgo San Martin herri eskolako ikasleek - Urola Kostako Hitza : Urola Kostako Hitza\nJolasleku berriarekin hasiko dute ikasturtea Errezilgo San Martin herri eskolako ikasleek\nHezkidetza kontuan hartuz eraberritu dute patioa, jolastokia "hezitzaileagoa" izatea xede. Hori ez ezik, eskolako haurrei ere galdetu zieten zer nolako jolastokia nahi zuten, eta haien eskaerak kontuan hartuta egin dute jolasleku berria. Halaber, parkearen itxura aukeratzean kontuan izan dute Errezilgo ingurunea.\nErrezilgo San Martin herri eskolako jolaslekua berritu dute. Udan zehar egin ditu eraberritze lanak Errezilgo Udalak, eta dagoeneko amaitu dituzte obrak. “Ikasturte berrirako dena prest izateko” egin dituzte jolastokia berritzeko lanak udan, eta jada itxura berria herri eskolako jolastokiak.\nSan Martin eskolako irakasleek egin zioten herriko udalari jolastokia berritzeko eskaera, eta erakundeak kontuan hartu zuen haien proposamena. Ion Ziarsolo zinegotziak azaldu duenez, “hezkidetza” kontuan hartuz eraberritu dute patioa, jolastokia “hezitzaileagoa” izatea xede. Horretarako, haurren aisialdiaz eta heziketaz arduratzen diren hainbat talde eta elkarterekin jarri ziren harremanetan, jolastoki berriaren nolakotasuna erabakitzeko. Hori ez ezik, eskolako haurrei ere galdetu zieten zer nolako jolastokia nahi zuten, eta haien eskaerak kontuan hartuta egin dute jolasleku berria. Halaber, parkearen itxura aukeratzean kontuan izan dute ingurunea: “Errezil mendiz inguraturik dago, eta paisaia ederrak ditu inguruan. Eskolako jolaslekua, aldiz, hormigoi hutsa zen, eta inguruarekin lotura izango zuen zerbait egin nahi izan dugu”, azaldu du Ziarsolok. Hori horrela, egurra eta lur kolorea da nagusi Errezilgo herri eskolako parkean.\nZiarsoloren hitzetan, orain dela gutxira arte Errezilgo Udalaren diru-kontuek ez zuten ematen herri eskolako jolastokia berritzeko. Orain, egoera ekonomikoa “zertxobait hobea” dela kontuan hartuta erabaki zuten eraberritze lanei ekitea. “Jolastokia berritzea erabaki genuenea, orain arte bultzada handia eman digun Domusa kooperatibara jo genuen, gure asmoak azaltzeko. Laguntzeko izugarrizko prestutasuna agertu zuten enpresako kideek, eta haiek ordaindu dute obra guztia. Emandako bultzada eskertu beharrean gaude”, azpimarratu du Ziarsolok. Guztira, 20.000 euroko aurrekontua izan dute San Martin herri eskolako jolastokia berritzeko lanek.


Z6_31641901LG1B40A1OT62HE10G0 Z6_31641901LG0IE0AUMKU93Q3091 /wps/portal/sede/sede/Inicio/detalle Detalle Aplicaciones eu ltr /Sede/Inicio/Detalle Aplicaciones\nClave Identidad Electronica Erabiltzailearen baja 0df34bc1-acf8-45d6-a9a7-2ea3eafdb24f Clave Identidad Electronica d6f587d1-8144-44b1-9bb7-8fb275892ceb\nErabiltzailearen baja < Itzuli\nCl@ve permanente sisteman (erabiltzaile-izena eta pasahitza) alta egina duten eta sistema utzi nahi duten herritarrak.\nZerbitzu honen bitartez, erabiltzaileak Cl@ve permanente zerbitzua utz dezake.\nSistema uzteko, Erabiltzailearen baja zerbitzuan sartu behar zara.\nCl@ve Permanente bidez sartzen bada, sistemak SMS bat bidaliko dio erabiltzaileari zenbakizko kode batekin, behin bakarrik erabili ahal izango dena (One Time Password, OTP). Kode hori idatzi beharko du dagokion inprimakiko eremuan. Zuzena bada, sistema utziko da.\nSartzeko ziurtagiri elektronikoa erabiltzen bada, ez da egiaztapen-koderik eskatuko eta sistema berehala utziko da.\nOTP kodea 3 aldiz gaizki idazten baduzu, horren berri emango da eta Erabiltzailearen baja izeneko zerbitzuaren hasierara joan beharko duzu berriro.\nCl@ve Permanente-ko baja batek ez du esan nahi Cl@ve sisteman nortasunaren baja egingo denik. Cl@ve nortasunari lotutako beste autentifikazio-mota batzuk erabiltzen jarrai daiteke, adibidez, Cl@ve PIN.\nAurrerago Cl@ve Permanente berriz aktibatu nahi bada, erregistroa egin beharko da berriro Cl@ve sisteman.\nZerbitzu horrekin arazorik baduzu, 060 zenbakira dei dezakezu.


Bit By Bit - Sarrera - Zer irakurri hurrengo\nTintazko blot bat (1.1 atala)\nBlumenstock-en eta lankideen proiektuaren deskribapen zehatzagoa lortzeko, ikus liburu honen 3. kapitulua.\nOngietorri digitalerako adina (1. atala)\nGleick (2011) gizateriaren bilakaera, biltegia, transmisioa eta informazioa prozesatzeko gaitasunen ikuspegi historikoa eskaintzen du.\nKalte potentzialen inguruko adina digitalerako sarbidea izateko, hala nola, pribatutasun urraketak, ikus Abelson, Ledeen, and Lewis (2008) eta Mayer-Schönberger (2009) . Aukera Mayer-Schönberger and Cukier (2013) duten adin digitalerako Mayer-Schönberger and Cukier (2013) izateko, ikus Mayer-Schönberger and Cukier (2013) .\nEsperientzia errutina praktikan jartzen duten enpresei buruz gehiago jakiteko, ikusi Manzi (2012) , eta mundu osoko portaera jarraipena egiteko enpresei buruz gehiago jakiteko, ikus Levy and Baracas (2017) .\nAdinaren inguruko sistemak bi tresna eta ikasketa objektu izan daitezke. Adibidez, sare sozialak erabili nahi badituzu, iritzi publikoa neurtzeko edo iritzi publikoetako gizarte-komunikabideen eragina ulertu nahi baduzu. Kasu batean, sistema digitala neurketa berriak egiten laguntzen duen tresna gisa balio du. Beste kasu batean, sistema digitala azterketa objektua da. Sandvig and Hargittai (2015) horri dagokionez, ikus Sandvig and Hargittai (2015) .\nIkerketa diseinua (1.3 atala)\nIkerketa zientzien arloan ikerketa gehiago nahi izanez gero, ikusi King, Keohane, and Verba (1994) , Singleton and Straits (2009) eta Khan and Fisher (2013) .\nDonoho (2015) datuen zientziak datuen ikasketen jarduerekin bat egiten du, eta datuen zientzien historia eskaintzen du, hala nola Tukey, Cleveland, Chambers eta Breiman bezalako jakintsuen jatorria.\nGizarte ikerketan aro digitalean burutzeko lehen pertsonen txostenak lortzeko, ikus Hargittai and Sandvig (2015) .\nLiburu honetako gaiak (1. atala)\nInformazio gehiago nahi izanez gero, prestatu eta mantendu datuak nahastuz, ikus Groves (2011) .\n"Anonimizazio" porrota gaindituz gero, ikusi liburu honen 6. kapitulua. Blumenstock-ek eta lankideek pertsonen aberastasuna inferitzeko erabiltzen duten teknika orokor bera ere erabil daiteke atributu pertsonal sentikorrak, sexu orientazioa, etnia, ikuspegi erlijiosoak eta politikoak barne, eta substantzia (Kosinski, Stillwell, and Graepel 2013) erabilera (Kosinski, Stillwell, and Graepel 2013) .


Ikerketa metodologia berriaren gainean - GARA\nIkerketa metodologia berriaren gainean\nLehengoan jakin genuen Bostongo atentatuan Fagor markako lapiko bat erabili zutela. Kasuak, beraz, argituta ematen zuen. Lerro hauek argitaratzerako ez dakit AEBetako Poliziak zenbat lagun atxilotu edo hilko dituen -edo hil eta atxilotuko dituen-, baina dagoeneko egile intelektuala argi ageri da. Nolanahi ere, M-11ko eskarmentuak irakatsi zigun ez dela nahikoa Mondragon izeneko aztarna, orkestra izan zein kooperatiba izan. Zorionez, beste gertakari bat izan da Bostongo atentatuaren egiletza intelektualaren gainean zalantza izpirik uzten ez duena.\nMundu osoan zenbat udalek gaitzetsi dute Bostongo atentatua? Beharbada guztiek, edo milakak, edo bik. Nik neuk bakar baten berri baino ez dut jakin, Elorrioko Udalarena, hain zuzen. Bat eta nahikoa, ikerketarako erabakigarria da eta. Erabakigarria, Bilduko zinegotziak abstenitu egin zirelako.\nBatasunoek nahasi nahiko gaituzte, esate baterako, gaitzesteko moduko atentatuak egunero gertatzen direla edo, besterik gabe, hau guztia absurdua dela esanez, baina demokratek ez liekete ziria sartzen utzi beharko.\nEstatu espainiarreko Fiskaltza datuak biltzen ari da. Baina ez Bostongo atentatua argitzeko, dagoeneko argi dago-eta, baizik eta �halako momentu batean� -nork, zerk zehaztuko du �halako momentua�?- �alderdiren bat� legez kanpo ezartzera premiatu ahal izateko. EAEko fiskal nagusiak, era berean, arretaz irakurriko du Poliziaren txostena Hasier Arraiz eta Maribi Ugarteburu hautetsiei �delituren bat egozteko oinarririk dagoen� aztertzeko. Izan ere, horrelako arrastoak �arretaz� aztertu behar dira, gainerakoak ez bezala. Helburu bera dute fiskalok: �alderdiren bat� legez kanporatzea. Alderdi gehiegi daudela iritzita, nonbait. Jorge Fernandez Barne ministro espainiarrak, Carlos Urquijo Gobernuaren ordezkariak eta fiskalek berek dagoeneko iradoki dute �alderdiren bat� zein alderdi den.\nIkerketa metodo pedrojotarra ondo erraza da. Helburuaren araberako ondorioa behar da, eta ondorio horretara iristeko premisa egokiak eraiki. Erraza eta, batez ere, zientifikoa.


Kontsumitzaileok, mundua ulertzeko dugun ikuspegiarekin lerrokatutako markak bilatzen ditugu gero eta gehiago. Ekoizpen arduratsua, justizia soziala edota ekonomia zirkularrarekin konprometitutako enpresek jakin-mina pizten digute. Baina hauen garrantziaz jabetzen garen arren, soilik 10etik 3 kasutan erosten dira. Egoera horren aurrean, diseinuak badu zeresana. Izan ere, askotan, negozio jasangarrien kalitate eta balio erantsia ez da markaren bidez modu erakargarrian islatzen. Oharkabean pasatzen dira eta bezeroek beste produktu edo zerbitzu batzuk aukeratzen dituzte azkenean.\nHiru Damatxo Ideia Faktoria komunikazo zerbitzuak eta ikus-entzunezko ekoizpen propioak uztartzen dituen kooperatiba da. Baina hori baino gehiago ere bai. Gustu eta interes antzekoak ditugun lau lagunen bizibidea da, gure burutazio edo proiektu pertsonalagoak ere garatzeko aukera ematen diguna. Euskal komunitateari begira eta euskal komunitatetik egiten dugu lan; gure xumetik, Read more [...]


YAVHII GIIVRII ATA: «Aldarea tenplu batekoa zela dakigu; tenplua non dagoen ez dakigu, oraindik», gaineratu du Julio Nuñezek, aztarnategiko zuzendariak. Lurperatzeko pentsatuta dagoen oinarria du, eta, horren gainean, bi moldura. Bestalde, Nuñezek azaldu du goialdea frontoi batekin apainduta dagoela, hiruki formako pieza batekin, arkitektura joniko eta korintiarreko osagaiekin apainduta. «Ezaugarri horiek erakusten digute egileak ondo ezagutzen zuela orduko arkitekturaren lengoaia». BERRIA:2013-02-23 / Jon Rejado\n«Aldarea tenplu batekoa zela dakigu; tenplua non dagoen ez dakigu, oraindik», gaineratu du Julio Nuñezek, aztarnategiko zuzendariak. Lurperatzeko pentsatuta dagoen oinarria du, eta, horren gainean, bi moldura. Bestalde, Nuñezek azaldu du goialdea frontoi batekin apainduta dagoela, hiruki formako pieza batekin, arkitektura joniko eta korintiarreko osagaiekin apainduta. «Ezaugarri horiek erakusten digute egileak ondo ezagutzen zuela orduko arkitekturaren lengoaia». BERRIA:2013-02-23 / Jon Rejado\n"Como remate superior del cuerpo central del ara, nos encontramos con una banda de mútulos, conservados únicamente en la cara izquierda de la pieza que ocupan, en altura, una franja de 2 cm."(1)\nAlboko argazkian goiko aldeko mutuloak nabarmenak dira.\nMutuloa doriar ordeneko elementu arkitektonikoa da marrazkian ikus dezakegun legez\n(argazkia zapalduz gero handitzen zaizu)\nHots, Jon Rejado kazetariak BERRIAn (2) eman ziguen aurkikuntzaren berri. Julio Nuñezek omen zioen aldare veleiatarra - Mater Dearen aldarea hain zuzen- tenplu batekoa zela. Nahiz eta jakin ez tenpluren kokapeka non dagoen gaur egun.\n(1) NUÑEZ MARCEN,J.- MARTINEZ IZQUIERDO,D.-CIPRÉS, P.-GORROCHATEGUI, J.(2012)” Nueva ara dedicada a Mater Dea procedente de Veleia (Iruña de Oca, Álava).” Veleia,29,pp.444\n(2) BERRIAko albiste-artikulua ;\nVeleia, bataiatua Julio Nuñezen lantaldeak hiriaren izena agertzen den aldare bat aurkitu du harresietatik kanpo\nEgilea: Jatorra ordua: 05:32


Ni Irlandako hegoalde edo errepublikan bizi naiz eta egia da, Britanikoen eskuetan 800 urtetako okupazio latza pairatu zuen lurralde honetako biztanle gehienek, zeozer badakitela Euskal Herriari buruz. Hala ere, ez dago Espainola ez naizela eztabaidatu behar ez dudan egunik eta lotsagarria da nola, gehien eztabaidatu eta kontra eramaten saiatzen direnak, hemen dauden Espainolak diren.\nZer aurkitu dut nik errepublika honetan? Hainbeste urtetako erresistentzia zela eta ohiturez, hizkuntzaz, jatorriaz eta kulturaz arduratuta eta harro dagoen gizartea? Ba zoritxarrez eta nire tristurarako horrelako gitxi.\nAlkohol eta parrandan oinarritzen den bizitza soziala, “Fast food”tean oinarritutako elikadura. Nesken minigona, takoi eta makillaje mordoa. Mutil eta baita nesken emakumearekiko errespetu falta. Konstituzio oso katolikoa eta inolako eszepziorik gabeko abortuaren aurkako legea. Hori bai, hemengo poliziak ez du armarik eroaten, ez duelako behar, guztiz kontrolatua baitago gizartea.\nEz dut jaso nauen herrialdearekin krudela izan nahi, badagoelako Irlandar kultura, musika, dantza, hizkuntza eta naturaren bizirautea bermatzeko lan egiten duenik ere bai. Iparraldean esaterako, legearen arabera Britanikoen eskuetan jarraitzen duen Irlandako aldean, topatu ditut nik benetako Irlandez gehien. Hegoaldean berriz, bere anai-arrebek iparraldean bizi duten egoerarekiko ardura gutxi.\nBaina jasotzen ditudan albisteetara bueltatuz, egon da hona heldu nintzenetik poztu nauen hainbat albiste ere. Ez dut ahaztuko preso eta legalizazioren aldeko manien argazkiak ikusi nituenean sentitu nuena. Gorputzeko hile guztiak tente jarri zitzaizkidan, bihotza taupadaka hasi zitzaidan gogor eta ordenagailuari txaloka nintzaion bihotza burrunbaka nuen bitartean.\nAtzo eta gaur jaso ditudan berriekin ere ordenagailuari oihu eta txaloka hasi natzaio. Aulkitik altxatu eta barriro jesarri naiz. Barre egin dut, gero emozioz malkoak izuri eta azkenean irribarretsu jarri naizelarik ukabilak estututa.\nAlbiste ezberdinak dira egun hauetan hainbeste poztu nautenak, bata Gatzaren Euskal Herrirako buelta. 31 urte kartzelan eta oindino be, indartsu eta bizirik! Euskaldunen erresistentzia gaitasunaren seinale! Honek izan duen ongi etorria ere, ez da gutxiagorako izan, gure gizartearen anaitasunaren ikur!\nBestea Sekeko gaztetxeren urteurrenaren arrakasta izan da! Ez soilik gure herriaren, baita ere Euskal Herri osoko gazteriaren bizitasun, gaitasun, amets eta indarraren erakusle!\nEta KORRIKA!! Zer?? Nork esan? Ia Non? Zein beste lekutan ikus daiteke horrelakorik?? Ez bada Euskal Herrian??\nMota honetako albisteekin, berauek transmititzen didaten indarra eta bizitzarekin; distantziatik eta konparaketak ez egitea ezinezkoa zaidan lekutik, ikusi eta ikasteko gai naizen bakarra, aspaldi antzematen nuen zerbait da.\nAlde batetik, niri laster bukatuko zaidan nahita hasi nuen bidai honetan, igaro ditudanak ikusita, ezin dudala imajinatu bez zer izan behar den ihes egitera behartuak direnak sentitu eta bizi behar dutena.\nEta bestetik Euskal Herria berezia dala! Eta eskasak direla gurea bezalako herri eta gizarteak munduan zehar topatzeko aukerak! Eta berau mantendu eta defendatzen jarraitzea ezinbestekoa dela!\nAskok esaten didate hemen:\n-Zu zure jatorriaz oso harro zaude ezta?\nEta nik panorama ikusita, zera erantzuten dut:\n-Bai gero eta harroago dagoena!


Ikerketa-zentrora bisita - AECC Gipuzkoa\nJoan den urriaren 9an, AECC Gipuzkoako boluntario talde bat (horien artean daude pazienteak eta familiartekoak) Iruñera joan zen Nafarroako Unibertsitateko Mediku Ikerketa Aplikatuko Zentroa bisitatzera. Han, bisitariek ikerlari taldearen lan-ildoak eta helburuak ezagutu ahal izan zituzten, baita immunoterapiak eskaintzen dituen aukera terapeutikoak ere.\nGainera, Melero doktorearekin zalantzak kontsultatzeko aukera ere izan zuten, proiektuan lagundu zien talde aberatsa ezagutu, eta tratamendu berria garatu den laborategia eta eraikineko gainerako instalazioak bisitatu ahal izan zituzten.\nAECC Gipuzkoak erronka urte hasieran ezarri zuen: garapeneko azken fasean dagoen bularreko minbizirako immunoterapia-proiektuari azken bultzada emateko 160.000 euro biltzea.\nPartikularren, elkarteen eta enpresen eskuzabaltasunari esker, 100.000 euro baino gehiago lortu dira; beraz, elkartea oso gustura dago herritarren lankidetzarekin, eta baikor agertu da 2019ko erronka gainditzeko aukeraren aurrean. “Edozein zenbatekok, txikia izanagatik ere, batu egiten du, 10, 20 edo 30 euroko dohaintza orok hurbiltzen gaitu minbiziaren aurkako tratamendu berria lortzeko gure helburura”. Hala berretsi dute AECC Gipuzkoatik.


EAJren politikak kritikatu ditu Elkarrekin Podemosek Leioan egindako ekitaldian - Leioa - Hiruka.eus\nEAJren politikak kritikatu ditu Elkarrekin Podemosek Leioan egindako ekitaldian\nUnai Brea 2019-05-13 11:54\n"Udala enpresa bailitzan" zuzentzea leporatu zion EAJri Jose Ignacio Vicentek, Elkarrekin Podemos-Esnatu Leioako alkategaiak, zapatuan egindako agerraldian. Lander Martinez Podemos Euskadiko idazkari nagusia ere izan zen bertan.\nBulebarreko obeliskoaren ondoan paratuta, La Avanzadako errepidea ipini zuen Lander Martinezek "bi abiadurako Euskadiren" adibidetzat. "Benetako Euskadik errepidea lurperatzeko eskatzen du", adierazi zuen Martinezek eta EAJri aurpegiratu zion bien bitartean zalantzazko onurak izango dituzten azpiegituretan inbertitu gura izatea.\nJose Ignacio Vicente Leioako zerrendaburuak udalaren "puntu beltzak" salatu zituen. Argiteria-falta da horietako bat ("laster linterna eta guzti irten beharko dugu kalera"), osasun-etxearen txikitasuna eta espezialitaterik eza beste bat, Vicenteren esanetan. Auzoei behar bezalako zerbitzua emango dien garraio publikoaren beharra ere aldarrikatu zuen alkategaiak, eta La Avanzadako errepideak dakarren kutsaduraz ere kexatu zuen. "Puntu ilun" horiei aurre egiteko bere programa aurkeztu zuen, eta besteak beste Leioako hainbat udal-zerbitzu berriro udalak berak zuzenean kudeatzearen alde agertu zen.\nBizkaiko Ahaldun Nagusi izateko Elkarrekin Podemosen hautagai Eneritz de Madariagak ere gogor kritikatu zuen EAJren jarduna: "Lurraldea eta haren zerbitzuak eta jendea zatikatzen dute, eskaintza onena egiten duenari saltzeko, proiektu handiak esleituz lagun eraikitzaileei, eta beharrezkoak ez diren lanak ordaintzeko diru publikoa xahutuz".\nErredakzioa mai 13 Getxo\nTxakurrak aske ibiltzeko gune gehiago eta udan hondartzetan animaliontzako eta bainularientzako guneak egotea aldarrikatu du koalizio moreak, beste...


Negarren kontra | Iritzia | Berria\nNoiz sortua: 2018-04-15 00:30:00\nEz naiz oso negartia. Erreparatu diot film txarrekin (hots, sentimenduak ongi manipulatzen dakizkitenekin) baino ez dudala negarrik egiten. Errealitatean nekeago zait, zorigaitzetan ez baitago sokako musika egokirik edo crescendo melodramatikorik. Errealitatean zoritxarra nahasiegia dator, kontrako norabidean erakarri nahi zaituzten estimuluez inguratuta.\nHorretaz gain, hunkitzea goratzen duen gizarte batean bizi gara, zintzotasunaren frogagarria balitz bezala. Piranesi saria eman berri diote Alberto Campo Baeza arkitektoari. Horren aitzakian egin elkarrizketa batean dio Erromako Panteoian negar egitea (malkoetaraino hunkitzea) beharrezkoa dela. Bere ikasleak Erromara bidaltzen omen ditu baldintza bakar batekin. Postal bat bidali diezaiotela bertatik «bai» ala «ez» hitz soilekin. Alegia, Panteoian bai egin duten negar ala ez duten negarrik egin. Pentsatzekoa da erantzunetako bakarrak erraztuko duela irakasgaia gainditzea. Susmatzekoa ere bada ikasleren batek benetan negar egiten badu, sugestiopean eginen zuela. Egonen da negar egin bai, baina ezetz idatzi dionik?\nGero eta gehiago aditzen diot jendeari honekin edo harekin negar egin duela. Gure buruari galdetzen hasi behar dugu saria zein den.\nJaurlaritzak bihar eskatuko du hirugarren fasera igarotzeko


› Artxamendi eraikitzen\nTopaleku berriaren berrantolaketa lanketa osatuko dugu hileko ostiraletan. Nolakoa izango da?\nData : 2019 06 06\nLasai lasai egoteko momentutxoak sortuko ditugu\nData : 2019 06 13\n› Errealitate birtuala\nHaurrak errealitate birtualeko betaurrekoak sortzeko aukera izango dute.\nData : 2019 06 14\nGaurkoa nork asmatuko du gozoena egiten?\n› Elkargunera jolastera\nElkarguneko kirol gune ezberdinak probetxatuz jolastuko dugu.\nData : 2019 06 18\n› Ikasturtea agurtzen\nIkasturteari agur esanez, arratsaldea pasatuko dugu.\n› Hi selfie\nPistak emanez eta taldean herria deskubritzen.\nData : 2019 06 21\nData : 2019 06 23\nData : 2019 06 24\n› Loiolara egunpasa\nBi txandetako haurrekin Loiolara joango gara eguna pasatzera elkarrekin jolastuz.\nData : 2019 06 25\n› Urte amaierako festa\nIkasturteari agur esanez gozatuko dugu\nData : 2019 06 26\nData : 2019 06 27\nData : 2019 06 28\nData : 2019 06 29\nData : 2019 06 30